title: Abbott ja Costello

text: Abbott ja Costello aloittivat yhteisesiintymiset 1936. Vuonna 1940 he solmivat sopimuksen Universal Picturesin kanssa, ja seuraavan kymmenen vuoden ajan he kuuluivat Hollywoodin tuottoisimpiin tähtiin. Pari lopetti yhteisesiintymiset 1956.


title: Abbott ja Costello

text: Kummallakin on kolme tähteä Hollywoodin Walk of Famella.


title: Merijalkaväen mies

text: Merijalkaväen mies ("Jarhead") on Sam Mendesin ohjaama yhdysvaltalainen elokuva vuodelta 2005. Se perustuu Yhdysvaltain merijalkaväen entisen tarkka-ampujan Anthony Swoffordin samannimiseen romaaniin, joka kertoo hänen kokemuksistaan Persianlahden sodassa.


title: Merijalkaväen mies

text: Elokuvan pääosissa nähdään Jake Gyllenhaal ja Peter Sarsgaard sekä Oscar-palkitut Chris Cooper ja Jamie Foxx.


title: Merijalkaväen mies

text: Elokuvan alkuperäinen englanninkielinen nimi ("Jarhead") tulee merijalkaväen sotilaista käytetystä alatyylisestä nimityksestä.


title: Bud Abbott

text: William Alexander ”Bud” Abbott (2. lokakuuta 1895 – 24. huhtikuuta 1974) oli yhdysvaltalainen näyttelijä, koomikko ja tuottaja joka oli syntynyt Asbury Parkissa, New Jerseyssä. Hänet muistetaan parhaiten Abbott ja Costello-nimisen komediakaksikon toisena jäsenenä. Kaksikon toisena jäsenenä oli koomikko Lou Costello. Hänellä on kolme tähteä Hollywood Walk of Famella.


title: Bud Abbott

text: Abbott sairasti epilepsiaa, ja sai kaksi sydänkohtausta. Hän kuoli syöpään huhtikuussa 1974.


title: Bob Riley

text: Robert Renfroe ”Bob” Riley (s. 3. lokakuuta 1944 Ashland, Alabama) on Yhdysvaltain republikaanisen puolueen poliitikko ja Alabaman osavaltion 52. kuvernööri. Hän toimi osavaltion kuvernöörinä tammikuusta 2003 tammikuuhun 2011, mitä ennen hän toimi vuosina 1997–2003 Yhdysvaltain edustajainhuoneen jäsenenä. Alkuperäiseltä ammatiltaan hän on autokauppias ja kiinteistövälittäjä.


title: Bob Riley

text: Riley tunnetaan vuonna 2003 esittämästään verotusjärjestelmän muutoksesta, joka olisi lisännyt rikkaiden verotaakkaa. Hän perusteli muutosta sillä, että osavaltion nykyinen järjestelmä on epäoikeudenmukainen köyhiä kohtaan, mutta lakiesitys tyrmättiin seuranneessa kansanäänestyksessä kahden kolmasosan enemmistöllä.


title: Bob Riley

text: Riley on naimisissa ja hänellä on neljä lasta.


title: Jornal de Angola

text: Jornal de Angola on Angolassa päivittäin julkaistava sanomalehti. Lehden uutiset ovat portugaliksi.


title: Uusi-Espanja

text: Uusi-Espanja () on Espanjan Pohjois-Amerikassa ja Aasiassa vuosina 1520–1821 sijainneista siirtomaista käytetty nimitys.


title: Uusi-Espanja

text: Uusi-Espanja oli vuodesta 1535 alkaen varakuningaskunta, jota hallitsi Méxicon kaupungista käsin Espanjan kuninkaan nimittämä varakuningas. Alueeseen kuuluivat nykyinen Meksiko, Väli-Amerikka Costa Rican etelärajalle asti sekä suurin osa Yhdysvaltain lounaisosasta: nykyiset Kalifornian, Nevadan, Arizonan, Utahin, New Mexicon, Coloradon ja Texasin osavaltiot ja osa Wyomingin osavaltiosta. Etelä-Amerikan puolella oli Perun varakuningaskunta, johon kuuluivat Panama, Kolumbia, Venezuela, Ecuador, Peru, Bolivia, Argentiina ja Chile.


title: Uusi-Espanja

text: Uuden-Espanjan pohjoisraja säilyi suhteellisen muuttumattomana vuonna 1819 tehtyyn Adamsin–Onísin sopimukseen asti. Espanja menetti siirtomaansa Amerikoissa Kuubaa ja Puerto Ricoa lukuun ottamatta tunnustaessaan Meksikon itsenäisyyden vuonna 1821.


title: Uusi-Espanja

text: Myös Filippiinejä ja Guamia hallittiin siirtomaina Uudesta-Espanjasta käsin vuosina 1565–1821. Ne säilyivät Espanjan kruunun alaisina vuoden 1898 Espanjan–Yhdysvaltain sotaan asti. Samassa sodassa Espanja menetti myös Kuuban ja Puerto Ricon.


title: Uusi-Espanja

text: Ensimmäisinä Uuteen Espanjaan saapuneet lähetyssaarnaajat olivat fransiskaaneja (1524) ja dominikaaneja (1526). Fransiskaaneista muotoutui Hernán Cortésin liittolaisia. Uuden Espanjan valloituksen vaiheissa fransiskaani Toríbio de Benavente (Motolinía) toimi Cortésin hengellisenä miekkana. Dominikaanit olivat fransiskaanien kilpailijoina erileirisiä. Lähtiessään Hondurasin-retkelleen Cortés jätti vallankäytön fransiskaani Toríbio de Benaventelle, jolla ei kuitenkaan ollut esittää asiasta mitään todistetta. Historiateoksessaan Motolinía ylistää Cortésin toimintaa monisanaisesti. Fransiskaani Toríbio de Benaventen ja dominikaani Bartolomé de las Casasin välit kehittyivät hyvin vihamieliseksi. Asiaa selvitetään edelleen.


title: Uusi-Espanja

text: Menetettyään erivapautensa vuonna 1573 sääntökunnat koettivat pitää sitkeästi kiinni vanhentuneista erivapauksista. Sääntökuntien ja papiston välit muodostuivat aika ajoin melko kireiksi. Riidat saattoivat kehittyä käsikähmäksi, kuten joistakin tuon ajan intiaanitaiteilijoiden maalauksista käy ilmi. Tilannetta hankaloitti sekin, että monet piispoista kuuluivat johonkin sääntökuntaan.


title: Aldoosit

text: Aldoosit ovat monosakkarideja (sokereita), jotka avoketjuisina sisältävät aldehydiryhmän, eli joissa karbonyyliryhmä on ketjun päässä. Aldoosien heterosyklisessä renkaassa on yhtä monta atomia kuin suoraketjuisessa muodossa on hiiliatomeja. Syklisessä muodossa molekyylin C-1-hiili on hemiasetaalinen (C-O-CO-C).


title: Aldoosit

text: Muun muassa glukoosi (aldoheksoosi) ja mannoosi ovat aldooseja.


title: William Schneider

text: William ”Buzz” Schneider (s. 14. syyskuuta 1954 Grand Rapids, Minnesota) on entinen yhdysvaltalainen jääkiekkoilija. Pelipaikaltaan hän oli hyökkääjä.


title: William Schneider

text: Schneider aloitti uransa Minnesotan yliopiston joukkueessa, jossa hän pelasi kaudet 1972–1975. Pittsburgh Penguins varasi hänet NHL:ään 1974 varaustilaisuuden kuudennella kierroksella numerolla 98. Samana vuonna Minnesota Fighting Saints varasi hänet WHA:han varaustilaisuuden viidennellä kierroksella numerolla 73. Vuonna 1975 Schneider liittyi Yhdysvaltojen maajoukkueeseen ja pelasi 1976 talviolympialaisissa Innsbruckissa. Kaudella 1976–1977 hän pelasi WHA:ssa, AHL:ssä, CHL:ssä ja SHL:ssä. Kaudet 1977–1979 hän pelasi kokonaan Milwaukee Admiralsissa IHL:ssä.


title: William Schneider

text: 1979 Schneider jättäytyi uudelleen amatööriksi, jotta pääsi liittymään jälleen maajoukkueeseen. Hän oli 1980 talviolympialaisiin matkanneen joukkueen vanhin pelaaja. Joukkue menestyi turnauksessa hyvin ja voitti lopulta olympiakultaa. Schneider viimeisteli ratkaisevassa ottelussa Neuvostoliittoa vastaan Yhdysvaltojen avausmaalin. Hän osallistui urallaan myös MM-kisoihin vuosina 1975, 1976, 1977 ja 1982. Uransa lopettamisen jälkeen hän toimi myyntimiehenä, kunnes vuonna 2001 aloitti uran kiinteistövälittäjänä. Hänet nimitettiin Yhdysvaltojen Hockey Hall of Fameen vuonna 2003.


title: Venetsian elokuvajuhlat

text: Venetsian elokuvajuhlat () on maailman vanhin kansainvälinen elokuvajuhla. Se järjestetään vuosittain elokuun lopussa tai syyskuun alussa Lidon saarella Venetsiassa, Italiassa. Se on osa Venetsian biennaalia (), joka on suuri joka toinen vuosi järjestettävä nykytaiteen näyttely ja juhla. Juhlan loi Giuseppe Volpi vuonna 1932, ja sen pääpalkinto on Kultainen leijona.


title: Venetsian elokuvajuhlat

text: Venetsian elokuvajuhlat saivat alkunsa vuonna 1932, jolloin Venetsian biennaaleissa alettiin esittää elokuvia. Vaikka alkuperäisen tapahtuman ideoivat yksityiset matkailunjärjestäjät, fasistihallinto tuki sitä Istituto del Cinema Educatoren kautta. Fasistit näkivät elokuvatapahtuman mahdollisuutena esitellä hallinnon moderniutta ja avoimuutta myös ulkomaalaisille vaikutteille.


title: Venetsian elokuvajuhlat

text: Elokuvajuhlat osoittautuivat niin suosituiksi, että jo vuonna 1935 ne muutettiin jokavuotisiksi. Alkuaikoina tapahtuma oli yllättävän avoin, ja siellä esitettiin muun muassa monia Hollywood-tuotantoja, kuten Rouben Mamoulianin "Tri Jekyll & Mr. Hyde" ja "Elämän uhkapeli", ja jopa monia fasismiaatteen vastaisia elokuvia, kuten René Clairin "Meidän vapaus" ja Jean Renoirin pasifistinen "Suuri illuusio". Fasistit tiukensivat hiljalleen otettaan myös elokuvajuhlista, ja Etiopian valtauksen ja sen aiheuttamien kansainvälisten pakotteiden jälkeen tapahtumaa pienennettiin käsittämään enää eurooppalaista elokuvaa. Tapahtumassa esitettiin ja palkittiin vain akselivaltojen aatteille myönteisiä elokuvia.


title: Venetsian elokuvajuhlat

text: Toisen maailmansodan takia juhlia ei järjestetty vuosina 1943–1945. Tapahtumaa jatkettiin jälleen 1946, jolloin parhaan elokuvan palkinto meni Renoirin "Etelän miehelle". Kultaisesta leijonasta tuli tapahtuman pääpalkinto vuonna 1949, jolloin tapahtumaa laajennettiin myös käsittämään lastenelokuvia, lyhytelokuvia ja dokumentteja.


title: Venetsian elokuvajuhlat

text: Elokuvajuhlien muoto muuttui vuonna 1968, jolloin poliittisen tilanteen takia juhlissa ei jaettu reiluun vuosikymmeneen palkintoja. Elokuvajuhlat järjestettiin kuitenkin normaalisti, ja palkinnotkin palasivat ohjelmistoon vuonna 1980. Ainoat 1970-luvulla jaetut tunnustukset menivät John Fordille ja Charles Chaplinille, jotka saivat elämäntyöpalkinnot.


title: Venetsian elokuvajuhlat

text: Venetsian elokuvajuhlilla on kaksi kilpasarjaa. Pääkilpasarjassa, jonka pääpalkinto on Kultainen leijona, on maksimissaan 20 elokuvaa, joiden ensi-ilta on Venetsian elokuvajuhlilla. Orizzonti-sarjassa on myös maksimissaan 20 elokuvaa. Sarja keskittyy erityisesti esikoiselokuviin, nuoriin vielä tuntemattomiin kykyihin ja independent-elokuviin. Kilpasarjojen lisäksi elokuvajuhlien aikana esitetään myös kilpailun ulkopuolisia nykyelokuvia ja restauroituja klassikkoja.


title: Venetsian elokuvajuhlat

text: Elokuvajuhlien aikana järjestetään myös Venetsian elokuvamarkkinat, joissa tapaavat elokuvien tuottajat, ostajat ja levittäjät. Sitä kautta voidaan myydä ja ostaa elokuvia, jotka eivät kuulu viralliseen ohjelmistoon. Lisäksi samaan aikaan pidetään itsenäisinä tapahtumina "Settimana Internazionale della Critica" -sarja (”kansainvälisten kriitikkojen viikko”), jossa on maksimissaan kahdeksan Italian elokuvakriitikkojen liiton valitsemaa elokuvaa, ja "Giornate degli Autori" (”tekijöiden päivät”), joka tunnetaan myös nimellä Venice Days, jossa on maksimissaan 12 Kansallisen elokuvantekijöiden liiton ja 100 Autori -järjestön valitsemaa elokuvaa. "Giornate degli Autori" nostaa esille uusia mielenkiintoisia kykyjä.


title: Venetsian elokuvajuhlat

text: Pääsarjassa jaetaan kahdeksan palkintoa, jotka valitse yhdeksän henkilön kansainvälinen raati. Palkinnot ovat:


title: Venetsian elokuvajuhlat

text: Orizzonti-sarjassa on viisi palkintoa, joista päättää seitsemänhenkinen kansainvälinen raati. Palkinnot ovat:


title: Steve Christoff

text: Steven "Steve" Christoff (s. 23. tammikuuta 1958 Richfield, Minnesota) on entinen yhdysvaltalainen jääkiekkoilija. Pelipaikaltaan hän oli keskushyökkääjä.


title: Steve Christoff

text: Christoff aloitti uransa Minnesotan yliopiston joukkueessa, jossa hän pelasi kaudet 1976–1979. Minnesota North Stars varasi hänet NHL:ään 1978 varaustilaisuuden toisella kierroksella numerolla 24. Vuonna 1979 hän liittyi Yhdysvaltojen maajoukkueeseen ja osallistui MM-kilpailuihin. 1980 talviolympialaisissa joukkue teki jättiyllätyksen ja voitti olympiakultaa. Välittömästi olympiaturnauksen jälkeen Christoff liittyi Minnesotan joukkueeseen ja aloitti ammattilaisuransa. Hän pelasi Minnesotassa vuoteen 1982 saakka, jolloin siirtyi Calgary Flamesiin. Yhden Calgaryssa pelatun kauden jälkeen Christoff siirtyi Los Angeles Kingsiin, jossa hän pelasi uransa viimeisen kauden 1983–1984. Hän oli mukana Yhdysvaltojen maajoukkueessa myös 1981 Kanada Cupissa.


title: Steve Christoff

text: Urheilu-uransa jälkeen Christoff on toiminut lentäjänä. Hänet nimitettiin Yhdysvaltojen Hockey Hall of Fameen vuonna 2003.


title: Pour l'Afrique et pour toi, Mali

text: Pour l'Afrique et pour toi, Mali (”Afrikan ja sinun puolestasi, Mali”) on Malin kansallislaulu. Laulu hyväksyttiin käyttöön 9. elokuuta 1962. Sen sanat on laatinut maan tuolloinen maatalousministeri Seydou Badian Kouyaté. Laulun on säveltänyt Banzoumana Sissoko. Ranskankielisen version lisäksi laulusta on olemassa myös bambarankielinen versio.


title: William Sydney Porter

text: William Sydney Porter (11. syyskuuta 1862 – 5. kesäkuuta 1910) oli yhdysvaltalainen kirjailija, joka käytti kirjailijanimeä O. Henry. Hänen tarinoidensa yllättävistä loppuratkaisuista on syntynyt käsite "O. Henry -loppuratkaisu". Porterin alkuperäinen toinen etunimi oli Sidney; hän muutti nimen kirjoitusasun vasta ryhtyessään lehtimieheksi 1880-luvulla.


title: William Sydney Porter

text: William Sidney Porter syntyi "Worth Place" -nimisellä tilalla Greensborossa, Pohjois-Carolinassa. Hänen isänsä Algernon Sidney Porter oli lääkäri. Porterin ollessa kolmevuotias hänen äitinsä kuoli tuberkuloosiin, ja William muutti isänsä kanssa isän äidin luokse. Hän suoritti tätinsä ylläpitämän alkeiskoulun vuonna 1876 ja kirjoittautui Linsey Streetin oppikouluun. Vuonna 1879 hän ryhtyi työskentelemään kirjanpitäjänä setänsä apteekissa, ja vuonna 1881, kun hän oli 19-vuotias, hänelle myönnettiin lupa toimia apteekkarina. Vuonna 1882 Porter muutti Teksasiin, missä hän työskenteli aluksi La Sallen piirikunnassa sijaitsevalla tilalla lammaspaimenena ja renkinä. Austiniin muutettuaan hän työskenteli seuraavien vuosien aikana mm. apteekkarina ja lehtimiehenä. Teksasissa asuessaan Porter myös oppi espanjaa.


title: William Sydney Porter

text: Vuonna 1887 Porter karkasi 17-vuotiaan, varakkaasta perheestä kotoisin olevan Athol Estesin kanssa. Tytön perhe vastusti suhdetta, koska sekä Athol että Porter sairastivat tuberkuloosia. Athol synnytti vuonna 1888 pojan, joka kuoli pian. Vuonna 1889 syntyi tytär Margaret. Vuonna 1894 Porter perusti humoristisen viikkolehden "The Rolling Stone". Samana vuonna hän erosi kassavirkailijan työstään Austinin First National Bankissa, koska häntä syytettiin varojen kavaltamisesta. Vuonna 1895 "The Rolling Stone" lakkasi ilmestymästä, Porter muutti Houstoniin ja ryhtyi kirjoittamaan "Houston Post" -lehdelle. Pian sen jälkeen hänet vangittiin Austinissa tehdyn kavalluksen vuoksi. Porter vapautettiin takuita vastaan, mutta päivää ennen kuin hänen piti astua oikeuden eteen 7.7.1896, hän karkasi ensin New Orleansiin ja myöhemmin Hondurasiin. Kun hän sai vuonna 1897 tietää vaimonsa tekevän kuolemaa, hän palasi Yhdysvaltoihin ja anoi oikeudelta armoa. Athol Estes Porter kuoli 25.7.1897. Porter tuomittiin kavalluksesta viideksi vuodeksi vankilaan. Hän alkoi suorittaa tuomiotaan 25.4.1898 Ohion osavaltion vankilassa. Hänet vapautettiin hyvän käytöksen ansiosta kolmen vuoden vankeuden jälkeen 24.7.1901.


title: William Sydney Porter

text: Vankilassa ollessaan Porter kirjoitti tytärtään elättääkseen ainakin kaksitoista tarinaa. Hän ei halunnut lukijoiden saavan tietää, että hän on vankilassa, ja siksi hän ryhtyi käyttämään salanimeä "O. Henry". Yksi oletus on se, että Porter lainasi nimen Orrin Henry -nimiseltä vartijalta. Toisten lähteiden mukaan nimi oli peräisin perheen Henry-kissan kutsuhuudosta "Oh Henry!" Guy Davenport on ehdottanut, että nimi olisi lyhentynyt muoto "Ohio Penitentiary" -vankilan nimestä. Lisähämmennystä nimikysymykseen tuo se, että ainakin yhdessä novellissa Porter käytti "kokonaista" nimeä Olivier Henry.


title: Kretinismi

text: Kretinismi on kehityshäiriö, jossa ihminen jää lyhytkasvuiseksi ja vajaaälyiseksi. Kretinismin aiheuttaa se että kilpirauhanen ei tuota riittävästi tyroksiinihormonia, henkilö kärsii siis kilpirauhasen vajaatoiminnasta. Kretinismistä kärsivää ihmistä kutsutaan kretiiniksi. Kretinismi on kehitysvammaisuuden aiheuttaja.


title: Kretinismi

text: Kretiinejä syntyy pääasiassa kehitysmaissa, missä ravinto on yksipuolista ja kivennäisaineista, etenkin jodista, on puutetta. Usein jo pelkästään se, että lapsen synnyttävä äiti kärsii jodin puutteesta, aiheuttaa kretinismiä. Kymmenien miljoonien lasten kehitys on enemmän tai vähemmän häiriintynyt jodin puutteen vuoksi. Kretinismiä kehitysmaissa voitaisiin vähentää lisäämällä ruokasuolaan jodia.


title: Kretinismi

text: Aivolisäkeperäinen kretinismi on harvinainen perinnöllinen kretinismin muoto, missä lyhytkasvuisuus ja kehitysvammaisuus aiheutuu tyreotropiinin puutteesta.


title: Kretinismi

text: Suomessa kaikki vastasyntyneet tutkitaan kretinismin varalta seulomalla järjestelmällisesti vastasyntyneiden kilpirauhasarvot.


title: Strela-2

text: 9K32 "Strela-2" ( - nuoli, ) on neuvostoliittolainen olalta laukaistava lyhyen matkan ilmatorjuntaohjus, joka otettiin käyttöön 1968. Suomessa uudempi malli, Strela-2M tunnetaan nimellä ItO 78. Strela on ensimmäisen sukupolven infrapunahakeutuva ohjus ja pystyy lukittumaan maaliin ainoastaan takaapäin.


title: Strela-2

text: Suomessa ensimmäiset tämän tyypin ohjukset ammuttiin Lohtajan Vattajanniemellä 22. tammikuuta 1979.


title: Strela-2

text: Ohjuksen kantomatka on noin 4,2 km vaakasuunnassa ja 2,3 km pystysuunnassa ja nopeus 1,75 mach. 1,15 kg taistelukärjessä on 370 g HBX-räjähdettä. Muut mitat ovat:


title: Strela-2

text: Toisen maailmansodan jälkeen Neuvostoliitossa uskottiin sodankäynnin tapahtuvan ainoastaan ydinasein aseistettujen pommikoneiden avulla ja pitkän matkan ja suuren korkeuden ohjusten kehitystyö aloitettiin varhain. Korean sota osoitti kuitenkin tavanomaisen sodankäynnin olevan vielä voimissaan ja Neuvostoliitossa laitettiin käyntiin kymmenvuotinen projekti liikkuvien taistelukentän ilmatorjuntajärjestelmien kehittämiseksi kattamaan monia torjuntaetäisyyksiä.


title: Strela-2

text: Uuteen doktriiniin kuului viiden kantaman asejärjestelmiä:Strela-1 ja Strela-2 olivat molemmat tarkoitettu olalta laukaistaviksi. Strela-2:sta tuli kuitenkin huomattavasti kevyempi ja Strela-1:n kehitys suunnattiin ajoneuvoalustaiseen tehokkaampaan järjestelmään ja ZSU-23-4-tykkien tueksi rykmenttitasolle. Strela-2:ta seurasi pian vähän parannettu "Strela-2M" (SA-7B, ohjus 9M32M) 1970 ja radikaalimpi uudistus 9K36 "Strela-3" (NATO: SA-14 "Gremlin", ohjus 9M36). Ohjuksen laivastoversio on tunnetaan NATO-nimellä SA-N-5.


title: Strela-2

text: Kehitystyö alkoi Turopov OKB:lla (myöhemmin Kolomna), joka sai käyttöönsä yhdysvaltalaisen FIM-43 Redeyen tarkat tiedot. Strela lainasikin huomattavasti Redeyestä, vaikkakaan ohjusta ei voitu suoraan kopioida siitä, koska myös Redeyen kehitystyö oli tuolloin vielä kesken. Kehitystyö törmäsi huomattaviin vaikeuksiin tarpeeksi pienen ja tehokkaan infrapunahakupään kehittämisessä ja Strela joutui tyytymään yksinkertaisempaan malliin kuin Redeyessa. Ensimmäinen versio 9K32 "Strela-2" (SA-7A, ohjus 9M32) tuli palvelukseen 1968, viisi vuotta jäljessä aikataulusta. Ohjus levisi pian Varsovan liiton maihin ja Neuvostoliiton liittolaisille. Ensimmäisenä sitä käytettiin elokuussa 1969 Suezilla, jossa alas ammutuista kymmenestä israelilaiskoneesta kaksi pudotettiin Strela-2:lla.


title: Strela-2

text: Strela-1:stä tiedetään välittäneen tietoja CIA:lle puolalaisen eversti Ryszard Kuklińskin 1971–1981.


title: Aliravitsemus

text: Aliravitsemus on tila, jossa henkilö ei saa riittävästi energia- tai suojaravintoaineita. Se on virheravitsemuksen muoto. Aliravitsemus voi johtaa kuolemaan.


title: Aliravitsemus

text: Aliravitsemuksesta erotetaan neljä eri tyyppiä:


title: Aliravitsemus

text: Yleisin ja vakavin aliravitsemuksen muoto, jota kehitysmaissa tavataan on kvašiorkor. Tätä muotoa tavataan 9–24kk ikäisillä lapsilla, joiden rintaruokinta on loppunut. Tällöin kasvu on hidastunut ja lapsella on turvotusta. Kasvoista lapsi vaikuttaa pullealta. Taudin edetessä lapsi menettää toimintahalunsa, lihakset surkastuvat ja lapsi ei kykene enää kävelemään. Myös ihomuutoksia ilmentyy. Lapsesta tulee ärtyisä ja apaattinen, koska tauti vaikuttaa mielialaan ja neurologisiin toimintoihin. Tervehtymisennuste on kuitenkin hyvä, jos lapsi saadaan hoitoon.


title: Aliravitsemus

text: Toinen aliravitsemuksen muoto on marasmi. Tunnusmerkkejä ovat lyhyys ja laihuus ikään nähden, paksuvatsaisuus, laihat lihakset ja ohut rasvakerros sekä ryppyiset kasvot kuin vanhuksella.


title: All Hail, Liberia Hail

text: All Hail, Liberia, Hail! ("Tervehtikää kaikki Liberiaa, tervehtikää!") on Liberian kansallislaulu. Laulun sanoitti Daniel Bashiel Warner ja sen sävelsi Olmstead Luca. Vaikka Luca sävelsi laulun vasta 1860, julistettiin Warnerin runo kansallislauluksi jo maan itsenäistyessä 1847.


title: Tim Lobinger

text: Tim Lobinger (s. 3. syyskuuta 1972 Rheinbach) on saksalainen seiväshyppääjä.


title: Tim Lobinger

text: Lobinger voitti pronssia nuorten Euroopan-mestaruuskilpailuissa vuonna 1991. Sisäratojen maailmanmestaruuden hän voitti Birminghamissa 2003 ja pronssia hän sai Moskovassa 2006. Aikuisten EM-kilpailuissa hän on voittanut hopeaa vuosina 1998 ja 2006 sekä pronssia vuonna 2002. Sisäratojen EM-kilpailuissa hän on voittanut mestaruuden vuosina 1998 ja 2002 sekä pronssia vuonna 2005.


title: Tim Lobinger

text: Olympialaisissa ja ulkoratojen MM-kilpailuissa Lobinger ei ole sijoittunut mitalisijoille. Atlantan olympialaisissa 1996 hän oli seitsemäs, Sydneyssä 2000 kolmastoista, Ateenassa 2004 yhdestoista ja Pekingissä 2008 hän karsiutui. MM-kilpailuissa hän oli yhdestoista Göteborgissa 1995, neljäs Ateenassa 1997, kuudes Sevillassa 1999, viides Pariisissa 2003 sekä Helsingissä 2005 ja kahdeksas Osakassa 2007. MM-hallikilpailuissa Lobinger on vuosien 2003 ja 2006 mitalien lisäksi sijoittunut viidenneksi vuosina 1997, 2004 ja 2008. EM-hallikilpailuissa hän on mitalisijojen lisäksi sijoittunut kuudenneksi vuonna 1996, viidenneksi vuonna 2007 ja kahdeksanneksi vuonna 2011. Vuonna 2000 hän jäi EM-hallikilpailuiden loppukilpailussa ilman tulosta. Vuonna 1994 Lobinger karsiutui sekä sisä- että ulkoratojen EM-kilpailuiden loppukilpailusta ja vuonna 1995 hän karsiutui MM-hallikilpailuiden loppukilpailusta.


title: Tim Lobinger

text: Lobinger on voittanut Saksan-mestaruuden ulkoradoilla vuosina 1993, 1994, 1997–2000, 2003, 2005 ja 2008, sekä sisäradoilla vuosina 1997, 2000, 2003, 2004, 2006 ja 2008.


title: Tim Lobinger

text: Lobingerin ulkoratojen ennätys on vuosina 1997 ja 1999 hypätty 600 cm. Tulos on myös Saksan kaikkien aikojen toiseksi paras (Danny Eckerin kanssa) ja hän on yksi kuusi metriä ylittäneistä hyppääjistä. Sisäradoilla hänen ennätyksensä on 595 cm. Vuonna 1999 Lobinger otteli kymmenottelussa 7346 pistettä, ja teki ottelusarjassaan kautta aikain parhaan kymmenottelun seiväshyppytuloksen 576 cm.


title: Tim Lobinger

text: Lobinger oli aikaisemmin naimisissa kolmiloikkaaja Petra Lobingerin (o.s. Laux) kanssa ja hänellä on kaksi lasta.


title: Allahu Akbar (hymni)

text: Allahu Akbar ("Jumala on suuri") oli Libyan kansallislaulu 1. syyskuuta 1969 alkaen vuoteen 2011. Laulun valitsi kansallislauluksi Libyan johtaja, eversti Muammar Gaddafi, joka halusi osoittaa toiveensa ja halunsa siitä, että koko arabimaailma yhtyisi hänen vihreään vallankumoukseensa. Laulu on alun alkaen egyptiläinen marssi, joka tuli kuuluisaksi Egyptissä ja Syyriassa vuoden 1956 Suezin kriisin aikana. Vuoden 2011 levottomuuksien jälkeen maan siirtymäajan kansallinen neuvosto valitsi uudeksi kansallislauluksi laulun Libya, Libya, Libya.


title: Allahu Akbar (hymni)

text:
الله أكبر الله اكبر
الله أكبر فوق كيد المعتدي
الله للمظلوم خير مؤيد
أنا باليقين وبالسلاح سأفتدي
بلدي ونور الحق يسطع في يدي
قولوا معي قولوا معي
الله أكبر الله أكبر الله أكبر
الله أكبر فوق كيد المعتدي


title: Allahu Akbar (hymni)

text:
يا هذه الدنيا أطلي واسمعي
جيش الأعادي جاء يبغي مصرعي
بالحق سوف أرده وبمدفعي
وإذا فنيت فسوف أفنيه معي
قولوا معي قولوا معي
الله أكبر الله أكبر الله اكبر
الله فوق كيد المعتدي.


title: AFC Campus

text: Academic Floorball Club Campus on turkulainen, opiskelijalähtöinen salibandyseura. Se perustettiin vuonna 1998 Turun kauppakorkeakoulun ylioppilaskunnan harrasteryhmän, KY-Sportin seuraajaksi. Seuran puheenjohtajana toimii Jussi Mattila.


title: AFC Campus

text: Seuralla on kaudella 2011–2012 viisi miesten ja kolme naisten joukkuetta SSBL:n sarjoissa. Seuran edustusjoukkueet lyhensivät nimensä pelkkiin AFC-kirjaimiin ennen kauden 2007–2008 alkua. AFC:n miesten edustusjoukkue pelaa kaudella 2011-2012 Salibandyn miesten II-divisioonassa ja naisten edustus Salibandyn naisten II-divisioonassa.


title: AFC Campus

text: Seuran erityispiirteenä oli sen keskittyminen pelkästään aikuisharrastajiin. Campuksella tuli kuitenkin kaudeksi 2006–2007 ensi kertaa juniorit mukaan toimintaan, kun seuran yhteistyö Hirvensalon Heiton juniorijoukkueiden kanssa käynnistyi. Juniorijoukkueet kulkevat nimellä HirvHe AFC.


title: Jonathan Edwards (yleisurheilija)

text: Jonathan David Edwards, CBE (s. 10. toukokuuta 1966 Lontoo, Englanti) on englantilainen entinen kolmiloikkaaja sekä olympiavoittaja, maailmanmestari, Euroopan mestari ja hallitseva maailmanennätysmies.


title: Jonathan Edwards (yleisurheilija)

text: Koulussa Edwards oli lahjakas oppilas ja aloitti säännöllisen harjoittelun vasta päätettyään opintonsa 20 ikävuoden jälkeen. Pappisperheeseen syntynyt Edwards oli syvästi uskonnollinen kristitty ja kieltäytyi aikaisemmin kilpailemasta sunnuntaisin, minkä takia hän ei osallistunut maansa 1988 Soulin olympialaisten karsintoihin eikä 1991 Tokion MM-kisoihin. Vuonna 1993 hän pitkällisen pohdinnan ja isänsä, ammatiltaan kirkkoherran, kanssa käytyjen keskustelujen jälkeen päätti kilpailla myös sunnuntaisin ja ajatteli näin toteuttavansa Jumalan hänelle antamia lahjoja urheilijana.


title: Jonathan Edwards (yleisurheilija)

text: 1993 Stuttgartin MM-kisoista Edwards voitti pronssia. Maailman terävimmälle huipulle Edwards nousi kaudella 1995. Hän hyppäsi myötätuuleen tuloksen 18,43. Kausi huipentui 1995 Göteborgin MM-kisoihin, missä hän hyppäsi loppukilpailussa ensimmäisellä hypyllään ensimmäisenä ihmisenä sallituissa oloissa yli 18 metriä, tarkkaan ottaen 18,16. Toisella hypyllään hän hyppäsi vielä pitemmälle, 18,29, mikä on vieläkin voimassa oleva maailmanennätystulos.


title: Jonathan Edwards (yleisurheilija)

text: Edwards lähti ennakkosuosikkina 1996 Atlantan olympiakisoihin, mutta joutui tyytymään hopeamitaliin kullan mentyä amerikkalaiselle Kenny Harrisonille tuloksella 18,09. 1997 Ateenan MM-kisoissa hän jäi jälleen hopealle, mutta voitti seuraavana vuonna Budapestin EM-kisoista kultaa tuloksella 17,99. 1999 Sevillan MM-kisoissa hän oli pronssilla.


title: Jonathan Edwards (yleisurheilija)

text: 2000 Sydneyn olympialaisissa Edwards voitti olympiakultaa tuloksella 17,71. 2001 MM-hallikisoissa hän jäi hopealle, mutta palasi samana vuonna voittajaksi Edmontonin ulkoratojen MM-kisoissa tuloksella 17,92. Hän voitti kultaa myös seuraavana vuonna Kansainyhteisön kisoissa. Edwards lopetti uransa kauden 2003 jälkeen oltuaan Pariisin MM-kisoissa sijalla 12.


title: Jonathan Edwards (yleisurheilija)

text: Edwardsin perheeseen kuuluvat vaimo Alison ja kaksi lasta. Kesäkuussa 2007 Edwards kertoi Daily Mail -lehdelle uran loppumisen aiheuttamista sopeutumisongelmista ja hengellisestä kriisistä, jonka takia hän lopetti työskentelyn "Songs of Praise" -nimisessä uskonnollisessa televisio-ohjelmassa. Sittemmin Edwards ilmoitti luopuneensa uskosta ja tulleensa ateistiksi. Hän on todennut Jumalan olemassaolon olevan rationaalisesti ajatellen "äärimmäisen epätodennäköistä".


title: Hristo Markov

text: Hristo Markov (s. 27. tammikuuta 1965 Dimitrovgrad, Bulgaria) on entinen bulgarialainen kolmiloikkaaja ja moninkertainen arvokisakultamitalisti. Hänen uransa parhaat vuodet ajoittuivat 1980-luvun loppupuoliskolle, jolloin hän oli lajissaan maailman huipulla.


title: Hristo Markov

text: Markov voitti kolmiloikkakultaa 1985 Pireuksen halli-EM-kisoissa samoin kuin samana vuonna Pariisin MM-hallikisoissa. Markov voitti kultaa myös 1986 Stuttgartin EM-kisoissa, 1987 Rooman MM-kisoissa ja 1988 Soulin olympialaisissa. 1990 Splitin EM-kisoissa hän oli hopealla.


title: Hristo Markov

text: Soulin olympiavoiton myösä Markovista tuli ensimmäinen mies, joka on saavuttanut kaikki eurooppalaiselle yleisurheilijalle mahdolliset henkilökohtaiset arvokisavoitot: olympiakullan, MM-kullan sisällä ja ulkona sekä EM-kullan sisällä ja ulkona.


title: Hristo Markov

text: Hän on 185 senttimetriä pitkä ja painaa 76 kilogrammaa.


title: St. Patrick's High School

text: St. Patrick's High School on 2 400 metrin korkeudella merenpinnassa, Itenissä, Keniassa, noin 30 kilometrin päässä Eldoretistä kalenjin-heimon asuma-alueella sijaitseva pojille tarkoitettu toisen asteen oppilaitos.


title: St. Patrick's High School

text: Koulu on tunnettu urheilumenestyksestään, erityisesti monista maailmanmestaruuksia, olympiavoittoja ja muita suursaavutuksia saavuttaneista juoksijoistaan, kuten Ibrahim Hussein, Peter Rono, Japhet Kimutai, David Kiptoo, Mike Kosgei, William Kosgei, Joseph Tengelei, Mike Kurei, Matthew Birir, Godfrey Kiprotich, Wilson Kipketer, Wilson Boit Kipketer, William Chirchir ja Brimin Kipruto. Vuodesta 1986 lähtien juniorien MM-kisoissa on ollut joka vuosi mitalisteja koulusta. Myös koulun lentopallojoukkue on menestyksekäs, se on voittanut 17 kertaa Kenian mestaruuden.


title: Eldoret

text: Eldoret on kaupunki Uasin Gishun piirikunnassa Keniassa. Se on Uasin Gishun piirikunnan hallinnollinen keskus. Kaupungin sijainti yli kaksi kilometriä merenpinnan tason yläpuolella tuottaa viileän ilmaston, joka houkutteli eurooppalaisia asukkaita siirtomaa-aikana. Vuonna 2009 kaupungissa asui 252 000 ihmistä. Se on asukasluvultaan maan nopeimmin kasvava kaupunki.


title: Eldoret

text: Eldoret sijaitsee kalenjin-heimon nandi-haaran asuma-alueella. Aikaisemmin alueella asui masai-heimo. Kaupungin nimi on masaiden kieltä ja tarkoitaa kivikkoista jokea, millä viitataan lähistöllä virtaavaan Sosiani-jokeen. Ennen masaita aluelela asui sirikwa-heimo.


title: Eldoret

text: Kaupunki on perustettu vuonna 1910, jolloin eurooppalaislähtöiset uudisasukkaat perustivat paikalle postitoimiston Willy van Aardtin omistamalle maatilalle. Nykyisen nimensä kaupunki sai vuonna 1912.


title: Wilson Boit Kipketer

text: Wilson Boit Kipketer (s. 6. lokakuuta 1973 Kenia) on kenialainen kalenjin-heimoon kuuluva juoksija. Aikaisemmin hän kilpaili estejuoksussa, mutta loukkaantumisten vuoksi hän on vaihtanut maratonjuoksuun. Estejuoksussa Kipketer on olympiamitalisti ja entinen maailmanennätyksen haltija.


title: Wilson Boit Kipketer

text: Vuonna 1997 Kipketer voitti Ateenan MM-kisoissa kultamitalin 3 000 metrin esteissä. Viikkoa myöhemmin hän juoksi Zürichissä matkan silloiseen maailmanennätysaikaan 7.59,08.


title: Wilson Boit Kipketer

text: Vuonna 1999 Kipketer saavutti estejuoksussa Sevillan MM-kisoista hopeaa samoin kuin All Africa Games -kilpailusta Johannesburgissa. Hopeaa hän saavutti myös 2000 Sydneyn olympialaisissa. 2002 hän voitti estejuoksun maailmancupissa ja saavutti Afrikan mestaruuskisoista hopeaa.


title: Wilson Boit Kipketer

text: Maratonia varten Kipketer on harjoitellut vuodesta 2005 lähtien. Ensimmäisen maratoninsa hän juoksi toukokuussa 2007 Düsseldorfissa aikaan 2.15.23. Lokakuussa 2007 hän juoksi Frankfurtin maratonin aikaan 2.13.08.


title: Pop (albumi)

text: Pop on irlantilaisen rock-yhtye U2:n yhdeksäs studioalbumi. Albumin tuottivat Mark ”Flood” Ellis, Howard ”Howie B” Bernstein ja Steve Osborne, ja se julkaistiin kansainvälisesti 3. maaliskuuta 1997 Island Records -levymerkillä. Musiikillisesti "Pop" jatkoi yhtyeen 1990-luvun tuotannolle ominaisella, kokeellisella tyylillä: albumilla yhdistyvät vaihtoehtorock, popmusiikki sekä elektroninen tanssimusiikki, ja sen kappaleissa käytettiin myös yhtyeelle uusia menetelmiä, kuten samplaamista, loopeja, musiikkiohjelmointia, rumpukoneita ja sekvenssereitä. "Pop" on tunnettu siitä, että sen julkaisu myöhästyi useaan otteeseen ja se julkaistiin lopulta hieman keskeneräisenä, koska U2 oli sitoutunut lähtemään albumia markkinoivalle PopMart-kiertueelle jo vuoden 1997 huhtikuussa.


title: Pop (albumi)

text: Albumilta julkaistiin singleinä kappaleet ”Discothèque”, ”Staring at the Sun”, ”Last Night on Earth”, ””, ”If God Will Send His Angels” ja ”Mofo”. Singlejulkaisuista parhaiten menestyi ”Discothèque”, joka nousi listaykköseksi Irlannissa, Britanniassa ja Kanadassa.


title: Pop (albumi)

text: "Pop" nousi listaykköseksi 35 maassa ja sai kriitikoiden keskuudessa suurimmaksi osaksi positiivisen vastaanoton, ja esimerkiksi "Rolling Stonen" julkaisemassa arvostelussa sitä pidettiin yhtenä U2:n uran musiikillisista huippuhetkistä. Albumi oli myös ehdolla parhaan rock-albumin Grammy-palkinnon saajaksi, ja "Hot Pressin" lukijaäänestyksessä se äänestettiin vuoden 1997 parhaaksi albumiksi. Fanien keskuudessa albumin vastaanotto oli ristiriitaisempi, eikä se saavuttanut odotettuja myyntilukemia. Se sai osakseen kritiikkiä keskeneräisyytensä vuoksi. Kansainvälisesti albumia on myyty yli seitsemän miljoonaa kappaletta.


title: Pop (albumi)

text: 1990-luvun alussa U2 uudisti musiikillista tyyliään merkittävästi industrial -musiikista, vaihtoehtorockista ja elektronisesta tanssimusiikista vaikutteita ammentaneella albumillaan "Achtung Baby" (1991), ja kokeellinen linja jatkui myös yhtyeen seuraavalla albumilla "Zooropa" (1993). Vuonna 1995 yhtyeen sivuprojektit tarjosivat mahdollisuuden perehtyä uusiin musiikillisiin tyylilajeihin yhä syvemmin. Basisti Adam Clayton ja rumpali Larry Mullen Jr. levyttivät electronica -tyylisen tunnuskappaleen elokuvaan "Vaarallinen tehtävä", ja vuonna 1995 U2 ja tuottaja Brian Eno julkaisivat yhdessä Passengers -nimellä kokeellisen albumin "Original Soundtracks 1".


title: Pop (albumi)

text: Ennen kuin U2 aloitti "Popin" työstämisen vakavasti tarkoituksenaan levyttää uusi albumi, laulaja Bono ja kitaristi The Edge olivat kirjoittaneet albumille jo kappalemateriaalia. "Zooropan" säveltämisen ja levyttämisen aikana syntyneet ”If You Wear That Velvet Dress”, ”Wake Up Dead Man”, ”Last Night on Earth” ja ”If God Will Send His Angels” olivat jo käytännössä valmiita kappaleita, ja lisäksi valmiina oli myös osia kappaleista ”Mofo” ja ”Staring at the Sun”.


title: Pop (albumi)

text: "Pop" -albumilla U2 halusi jatkaa "Achtung Babyn" ja "Zooropan" kokeellisella linjalla, ja tämän johdosta yhtye pestasi avukseen useita eri tuottajia työstämään uusia ideoita. Albumin pääasiallisena tuottajana toimi "Zooropan" tuottanut sekä "Achtung Baby"- ja "The Joshua Tree" -albumit äänittänyt Mark ”Flood” Ellis. Flood on kuvannut rooliaan "Popin" tuottajana ”luovaksi koordinaattoriksi”. Äänittäjänä ja tuottajana työskennelleen Howard ”Howie B” Bernsteinin tehtävänä oli esitellä yhtyeelle uusia electronica -tyylejä, joten albumin työstämisen aikana hän vei yhtyeen jäseniä aktiivisesti eri yökerhoihin tanssimusiikin ja kulttuurin äärelle. Tavoitteena oli tehdä "Popista" uudella soundilla varustettu albumi, joka olisi silti yhä tunnistettavissa U2:n levyttämäksi.


title: Lucio España

text: Lucio Fernando España (29. lokakuuta 1971 – 2. kesäkuuta 2005) oli kolumbialainen jalkapalloilija, pelipaikaltaan puolustaja.


title: Lucio España

text: España voitti vuonna 1999 Atlético Nacionalin riveissä Kolumbian mestaruuden. Hän pelasi myös Real Cartagenassa, Atlético Juniorissa ja Deportivo Pereirassa.


title: Lucio España

text: 2. kesäkuuta 2005 Santiago de Calissa kaksi miestä yritti ryöstää Españan ja he ampuivat hänet. Kaksi vuotta aikaisemmin samassa kaupungissa hänen joukkuetoverinsa Albeiro Usuriaga oli tapettu ja muutenkin jalkapalloilijoiden murhaaminen on ollut maassa yleistä.


title: Mikael Ljungberg

text: Mikael Ljungberg (13. kesäkuuta 1970 Göteborg – 17. marraskuuta 2004 Mölndal) oli ruotsalainen painija. Hän voitti maailmanmestaruuden vuosina 1993 ja 1995, Euroopan mestaruuden 1995 ja 1999 sekä olympiakultaa 2000 Sydneyssä. Lisäksi hän saavutti olympiapronssia 1996, EM-hopeaa 1998 ja MM-pronssia 1999.


title: Mikael Ljungberg

text: Kärsittyään pitkään masennuksesta Ljungberg oli hoidettavana psykiatrisessa sairaalassa Mölndalissa, kun hän teki itsemurhan.


title: Aleksandr Dokturišvili

text: Aleksandr Dokturišvili (s. 22. toukokuuta 1980 Tbilisi, Gruusian SNT) on uzbekistanilainen painija. Hän kilpailee kreikkalais-roomalaisessa painimuodossa.


title: Aleksandr Dokturišvili

text: Dokturišvilin parhaat saavutukset aikuisten tasolla ovat olympiakulta 74 kilon sarjasta vuoden 2004 Ateenan kisoista, 69-kiloisten sarjan EM-kulta vuodelta 2001 ja 74-kiloisten sarjan Aasian mestaruus vuodelta 2004. Hän edusti aikaisemmin Georgiaa, mutta vaihtoi kansalaisuuttaan kaudeksi 2003.


title: Aleksandr Dokturišvili

text: Ateenan olympiapainien finaalissa Dokturišvili voitti Suomen Marko Yli-Hannukselan.


title: Mehmet Özal

text: Mehmet Özal (s. 31. lokakuuta 1973 Istanbul, Turkki) on turkkilainen kreikkalais-roomalaisen tyylin painija.


title: Mehmet Özal

text: Özalin parhaita kansainvälisiä saavutuksia ovat 96 kilon sarjan maailmanmestaruus vuodelta 2002, 97 kilon sarjan MM-pronssi vuodelta 2001 sekä 96-kiloisten olympiapronssi vuodelta 2004. Hän edustaa istanbulilaista "Bueyueksehir Beldeyesi" -seuraa.


title: Şeref Eroğlu

text: Şeref Eroğlu (s. 25. marraskuuta 1975 Kahramanmarasissa, Turkissa) on turkkilainen kreikkalais-roomalaisen tyylin painija.


title: Şeref Eroğlu

text: Şeref Eroğlu on paininut vuodesta 1988 lähtien. Hän edustaa maineikasta istanbulilaista "Bueyueksehir Belediyesi" -seuraa. Hän on urallaan voittanut kuusi Euroopan mestaruutta, maailmanmestaruuden ja lukuisia himmeämpiä arvokisamitaleita.


title: Lithium (Nirvanan kappale)

text: "Lithium" on grungeyhtye Nirvanan kuuluisimpia kappaleita. Se julkaistiin vuonna 1991 yhtyeen "Nevermind"-albumilla ja on albumin kolmas singlejulkaisu.


title: Lithium (Nirvanan kappale)

text: "Lithium" on kolmas singlejulkaisu "Nevermind"-albumilta. Singlen B-puolet olivat Nirvanan kappaleet School (live) ja Curmudgeon. Kappale on tuttu bassokuviostaan ja varsinkin kertosäkeestä, jossa laulaja Kurt Cobain laulaa sanaa "yeah".


title: Lithium (Nirvanan kappale)

text: Yhtye esitti kappaleen MTV Video Music Awardsissa vuonna 1992. Toinen kuuluisa liveversio äänitettiin vuonna 1992 Reading Festivaaleilla ja se julkaistiin vuonna 1994 "Live! Tonight! Sold Out!!" -videolta.


title: Lithium (Nirvanan kappale)

text: Liveversio kappaleesta julkaistiin vuonna 1996 Nirvanan livekokoelma-albumilla "From the Muddy Banks of the Wishkah" ja toinen liveversio julkaistiin vuonna 1994 yhtyeen "Live! Tonight! Sold Out!!" -VHS-kasetilla. Nevermind-albumin versio kuultiin myös vuonna 2002 yhtyeen Nirvana kokoelma-albumilla. Akustinen demoversio vuodelta 1990 julkaistiin vuonna 2004 yhtyeen "With the Lights Out" -box setillä. "Lithiumin" singlevideon lisäksi kappaleesta tehtiin video, joka kuvattiin The Evergreen State Collegessa paikassa, tosin kappaleessa oli silloin eri sanat.


title: Lithium (Nirvanan kappale)

text: "Lithium"-kappaleesta ovat esittäneet cover-version seuraavat artistit:


title: Pate

text: Pate voi tarkoittaa:


title: Neal Broten

text: Neal Broten (s. 29. marraskuuta 1959 Roseau, Minnesota) on yhdysvaltalainen entinen jääkiekkoilija. Pelipaikaltaan hän oli keskushyökkääjä.


title: Neal Broten

text: Broten aloitti jääkiekkouransa Minnesotan yliopiston joukkueessa kaudella 1978–1979. Minnesota North Stars varasi hänet NHL:ään 1979 varaustilaisuuden kolmannella kierroksella numerolla 42. Kauden jälkeen hänet valittiin Yhdysvaltojen maajoukkueeseen, joka onnistui seuraavana vuonna talviolympialaisissa sensaatiomaisesti voittamaan olympiakultaa. Kauden 1980–1981 Broten pelasi vielä yliopistosarja NCAA:ta ennen kuin aloitti NHL-uransa. Hän pelasi lyhyttä Saksassa pelattua ajanjaksoa lukuun ottamatta Minnesotassa niin kauan, kunnes joukkue muutti Dallasiin ja vaihtoi nimekseen Dallas Stars. Dallasista Broten kaupattiin kesken kauden 1994–1995 New Jersey Devilsiin, missä hän voitti Stanley Cupin tehden mestaruuden ratkaisseen maalin Detroit Red Wingsiä vastaan finaalisarjan neljännessä ottelussa. Kaudella 1996–1997 hän pelasi vielä Los Angeles Kingsissä ja uudelleen Dallas Starsissa, jonka jälkeen lopetti uransa.


title: Neal Broten

text: Yhteensä Brotenin tehot NHL:n runkosarjassa olivat 1099 ottelussa 289 maalia, 634 syöttöä eli yhteensä 923 tehopistettä. Pudotuspeleissä hänen saldonsa oli 135 ottelussa 35 maalia, 63 syöttöä eli 98 tehopistettä. Maajoukkueurallaan hän osallistui olympialaisten lisäksi vuosien 1979 ja 1990 MM-kisoihin sekä 1981 ja 1984 Kanada Cupiin. Vuonna 1998 Broten palasi lopettamisensa jälkeen kaukaloon kolmeksi otteluksi auttamaan Yhdysvaltojen maajoukkuetta MM-karsinnoissa. Hänen avullaan joukkue selvitti karsinnat ja pysyi MM-kisojen A-sarjassa.


title: Fintoto

text: Fintoto Oy oli suomalaisten totopelien järjestämisestä ja markkinoinnista vastaava yritys. Se perustettiin vuonna 2001. Yhtiön koko osakekannan omisti Suomen Hippos ry, joka vastasi totopeleistä Fintoton perustamiseen saakka. Suomen ravikilpailuiden lisäksi se tarjosi mahdollisuuden pelata myös ulkomaisia hevosurheilutapahtumia.


title: Fintoto

text: Vuoden 2012 alusta lähtien Fintoto Oy vastasi kaikkien hevospelien myymisestä Suomessa. Aikaisemmin hevospelejä Suomessa järjesti Fintoton lisäksi myös Veikkaus Oy, jolla oli valikoimissaan V5- ja V75-pelit.


title: Fintoto

text: Fintoton tehtäviin kuuluivat muun muassa:


title: Fintoto

text: Fintoto Oy:n pääkonttori sijaitsi Espoossa. Yrityksen toimitusjohtajana toimi lokakuusta 2014 lähtien Pertti Koskenniemi. Häntä ennen tehtävässä toimi vuosina 2010–2014 Markku Breider. Häntä edelsi Fintoton toimitusjohtajana yhtiön perustamisesta vuoteen 2010 Ilmari Halinen.


title: Fintoto

text: Vuonna 2017 Fintoto Oy, Raha-automaattiyhdistys (RAY) ja Veikkaus Oy yhdistyivät yhdeksi valtion omistamaksi rahapeliyhtiöksi, jonka nimeksi tuli Veikkaus Oy. Peliyhtiöiden sulautumisvaihetta varten perustettiin peli-integrointiyhtiö FRV Evo Oy..


title: Gorgosaurus

text: Gorgosaurus on suku teropodien "Tyrannosauridae"-heimossa. Paleontologit ovat tunnistaneet suvusta tyyppilajin "Gorgosaurus libratus".


title: Gorgosaurus

text: "Gorgosaurus libratus" oli lihansyöjädinosaurus, joka eli liitukauden lopulla noin 70 miljoonaa vuotta sitten. Se oli pituudeltaan 7–8 metriä ja painoi 2,5 tonnia. Fossiileja on löydetty Yhdysvaltojen ja Kanadan länsiosista. Lajin kuvaili paleontologi Lawrence Morris Lambe vuonna 1914.


title: Gorgosaurus

text: "Gorgosaurus libratus" oli pääpiirteissään samanlainen kuin useimmat muut suuret "Tyrannosauridae"-heimon lajit, kuten "Tyrannosaurus rex", "Daspletosaurus" ja "Albertosaurus". Sillä oli suurikokoinen pää, suuret ja kaarevat hampaat, pienet kaksisormiset eturaajat ja voimakkaat jalat. "Gorgosaurus" muistuttaa eniten sen läheistä sukulaista "Albertosaurusta". Jotkut tutkijat epäilevätkin "Gorgosauruksen" olevan pelkkä "Albertosaurus"-sukuun kuulunut laji.


title: Opel Corsa

text: Opel Corsa on Opelin vuodesta 1982 lähtien valmistama pieni henkilöautomalli. Isossa-Britanniassa sitä on myyty alusta alkaen Vauxhallina, aiemmin Latinalaisessa Amerikassa ja Lähi-idässä Chevroletina sekä Australiassa Holdenina. Myös muita mallinimiä on käytetty, kuten Opel Vita Japanissa, koska Toyota omistaa siellä oikeudet Corsa-mallinimeen.


title: Eric Strobel

text: Eric Strobel (s. 5. kesäkuuta 1958 Rochester, Minnesota) on entinen yhdysvaltalainen jääkiekkoilija. Pelipaikaltaan hän oli hyökkääjä.


title: Eric Strobel

text: Strobel aloitti jääkiekkouransa Minnesotan yliopiston joukkueessa, jossa hän pelasi kaudet 1976–1979. Buffalo Sabres varasi hänet NHL:ään 1978 varaustilaisuuden kahdeksannella kierroksella numerolla 133. 1979 Strobel valittiin Yhdysvaltojen maajoukkueeseen ja hän osallistui saman vuoden MM-kilpailuihin. Seuraavana vuonna olympialaisissa Yhdysvallat teki jättiyllätyksen ja voitti olympiakultaa. Strobel solmi välittömästi olympiaturnauksen jälkeen sopimuksen Buffalon kanssa ja aloitti ammattilaisuransa AHL-liigassa Rochester Americans -joukkueessa. Kauden lopussa pudotuspeleissä hänen jalkansa kuitenkin murtui ja hän lopetti pelaajauransa.


title: Eric Strobel

text: Urheilu-uransa jälkeen Strobel on toiminut myyntipäällikkönä. Hänen isänsä, entinen NHL-pelaaja Art Strobel, oli 1980 olympiajoukkueen valmentaja Herb Brooksin valmentaja tämän pelaajauralla. Strobel nimitettiin Yhdysvaltojen Hockey Hall of Fameen vuonna 2003.


title: Mark Wells

text: Mark Wells (s. 18. syyskuuta 1957 St. Clair Shores, Michigan) on entinen yhdysvaltalainen jääkiekkoilija. Pelipaikaltaan hän oli keskushyökkääjä.


title: Mark Wells

text: Wells aloitti uransa Bowling Green Staten yliopiston joukkueessa, jossa hän pelasi kaudet 1975–1979. Montreal Canadiens varasi hänet NHL:ään 1977 varaustilaisuuden 13. kierroksella numerolla 176. Vuonna 1979 hänet valittiin Yhdysvaltojen maajoukkueeseen. 1980 talviolympialaisissa Yhdysvallat ylsi jymy-yllätykseen ja voitti turnauksessa olympiakultaa. Olympialaisten jälkeen Wells aloitti ammattilaisuransa IHL- ja AHL-sarjoissa. Syksyllä 1980 hän teki sopimuksen New York Rangersin kanssa, mutta kausi kului jälleen AHL:ssä New-Haven Nighthawksissa. Seuraavalla kaudella hän pelasi IHL:ssä ja CHL:ssä, jonka jälkeen lopetti uransa.


title: Mark Wells

text: Jääkiekkouransa jälkeen Wells on kärsinyt harvinaisesta perinnöllisestä selkäsairaudesta, joka on haitannut hänen työuraansa. Hän työskenteli ravintolapäällikkönä, mutta joutui luopumaan töistä selkäkipujen takia. Tällä hetkellä hän viettää eläkepäiviään Michiganissa ja on aloittanut internetsivun http://www.miracleonice.net. Hänet nimitettiin Yhdysvaltojen Hockey Hall of Fameen vuonna 2003.


title: Muhai Tang

text: Muhai Tang (, s. 1949 Shanghai) on kiinalainen kapellimestari ja säveltäjä, joka on opiskellut Shanghain konservatoriossa ja myöhemmin Münchenin musiikkikorkeakoulussa prof. Michael Hermannin johdolla. Tämän jälkeen Tang jatkoi vielä opintojaan Berliinissä työskennellen kaksi vuotta Herbert von Karajanin johdolla. Vuodesta 2003 vuoden 2006 kesään asti Muhai Tang toimii Suomen kansallisoopperan ylikapellimestarina. Muhai Tang sai vuonna 2002 parhaan nykymusiikkisävellyksen Grammy-palkinnon teoksellaan "Concert de Gaudí" kitaralle ja orkesterille.


title: Phil Verchota

text: Phillip ”Phil” Verchota (s. 28. joulukuuta 1956 Duluth, Minnesota) on yhdysvaltalainen entinen jääkiekkoilija. Pelipaikaltaan hän oli hyökkääjä.


title: Phil Verchota

text: Verchota aloitti pelaajauransa Minnesotan yliopiston joukkueessa, jossa hän pelasi kaudet 1975–1979. Minnesota North Stars varasi hänet NHL:ään 1976 varaustilaisuuden viidennellä kierroksella numerolla 75. Samana vuonna Calgary Cowboys varasi hänet WHA:han varaustilaisuuden seitsemännellä kierroksella numerolla 79. Vuonna 1979 Verchota valittiin Yhdysvaltojen maajoukkueeseen ja hän osallistui saman vuoden MM-kilpailuihin. Seuraavana vuonna joukkue ylsi jättiyllätykseen olympialaisissa voittamalla olympiakultaa. Viimeisessä ottelussa Suomea vastaan Verchota teki kolmannessa erässä joukkueelleen erittäin tärkeän tasoitusmaalin.


title: Phil Verchota

text: Kaudella 1980–1981 Verchota pelasi Jokereissa, ollen ensimmäinen SM-liigassa pelannut olympiavoittaja. Kaudet 1982–1984 hän pelasi jälleen Yhdysvaltojen maajoukkueessa ja oli mukana 1983 MM-kilpailuissa sekä joukkueen vanhimpana pelaajana 1984 olympialaisissa. Pelaajauransa jälkeen hän on työskennellyt pankkialalla. Hänet valittiin Yhdysvaltojen Hockey Hall of Fameen vuonna 2003.


title: Anna-Maija Jalkanen

text: Anna-Maija Jalkanen (s. 6. joulukuuta 1982) oli Tilt.tv-peliohjelman juontaja Jaana Pelkosen jätettyä ohjelman. Hän aloitti juontajana 9. kesäkuuta 2005 voitettuaan TiltGirl-kilpailun ja päätti työnsä juontajana kevääseen 2007.


title: Anna-Maija Jalkanen

text: Nykyään hän toimii The Voice kanavan TOP-10 juontajana.


title: Steve McQueen

text: Terence Steven McQueen (24. maaliskuuta 1930 Beech Grove, Indiana, Yhdysvallat – 7. marraskuuta 1980 Ciudad Juárez, Meksiko) oli yhdysvaltalainen näyttelijä, jonka tunnetuimpia elokuvia ovat "Bullitt" (1968), "Papillon" (1973), "Suuri pakoretki" (1963), "7 rohkeata miestä" (1960) ja "Liekehtivä torni" (1974).


title: Steve McQueen

text: Ennen elokuvauraansa Steve McQueen palveli Yhdysvaltain merijalkaväessä vuosina 1947–1950. Vuonna 1952 hän aloitti opiskelut The Actors Studiossa. Kyseisenä vuonna noin 2 000 hakijan joukosta vain McQueen ja Martin Landau hyväksyttiin.


title: Steve McQueen

text: Läpimurto tapahtui Josh Randallina western-televisiosarjassa .


title: Steve McQueen

text: Steve McQueen ei koskaan voittanut Oscar-palkintoa vaikka oli yhden kerran ehdolla; tämä ehdokkuus tuli miespääosasta elokuvassa "Tykkivene Jangtse-joella" (1966).


title: Steve McQueen

text: Karismansa vuoksi Steve McQueen sai lempinimen "King of Cool" eli "viileyden kuningas".


title: Steve McQueen

text: McQueenin rakkaimpiin harrastuksiin kuuluivat moottoripyörät ja kilpa-autot. Hän myös aina luvan saatuaan ajoi itse omat stunttinsa autolla ja moottoripyörällä. Hänen laajaan autokokoelmaansa kuuluivat muun muassa Porsche 917, Porsche 908, Porsche 356 Ferrari 512, Ferrari 250 ja Jaguar D-Type. Vanhoja klassikkomoottoripyöriäkin hänellä oli yli 100 kappaletta. Häntä harmitti ettei hän koskaan saanut itselleen samanlaista Ford Mustang GT:tä, jolla hän ajoi Bullitt-elokuvassa.


title: Steve McQueen

text: McQueenin lapsuus ja nuoruus oli vaikea. Hänen vanhempansa olivat alkoholisteja ja hän joutui jo nuorena poikakotiin ja oli ajautua rikolliseksi, mutta pelastui näyttelijäkoulun avulla siltä. Hän oli naimisissa kolmesti, ensin vuosina 1956–1972 näyttelijä Neile Adamsin kanssa, vuosina 1973–1978 näyttelijä Ali MacGraw'n kanssa ja vuodesta 1980 aina kuolemaansa asti malli Barbara Mintyn kanssa. Hänen poikansa Chad McQueen ja pojanpoikansa Steven R. McQueen ovat myös näyttelijöitä. Chad on näytellyt muun muassa Karate Kid -elokuvissa ja Steven on näytellyt Everwood-sarjassa.


title: Steve McQueen

text: McQueen oli aktiivinen tupakoitsija ja hänen tiedettiin käyttäneen myös marihuanaa ja ekstaasia.


title: Steve McQueen

text: Steve McQueen sairastui mesotelioomaan eli erääseen harvinaiseen keuhkosyövän muotoon, jonka aiheuttajana pidetään yleensä asbestia. McQueen kuoli nukkuessaan sydänkohtaukseen leikkauksen jälkeen, jossa häneltä yritettiin poistaa syövän etäpesäkettä maksasta. Steve McQueenin tuhkat siroteltiin Tyyneen valtamereen.


title: Steve McQueen

text: McQueen arveli sairastuttuaan että hän oli altistunut asbestille ollessaan merijalkaväessä purkamassa eristyksiä laivasta.


title: Opel Rekord

text: Opel Rekord on saksalaisen, General Motors -konserniin kuuluvan Opelin valmistama automallisto, jota valmistettiin vuosina 1953–1986.


title: Opel Rekord

text: Olympia Rekord oli Opel Olympian seuraaja, se oli ensimmäinen Opelin uusi malli sodan jälkeen. Itsekantavalla korilla varustettua Olympia Rekordia valmistettiin neljänä eri versiona yhteensä 580 000 kappaletta.Rekord P I oli hieman alkuperäistä Olympia Rekordia isompi ja modernimpi. Siinä oli sivuille taivutettu tuulilasi ja lisävarusteena sai puoliautomaattisen Olymat-vaihdelaatikon (vuosimallista 1959 alkaen).


title: Opel Rekord

text: Rekord P I:n moottori oli Olympia Recordista tuttu 1,5-litrainen 45 hevosvoimaa tuottava moottori.


title: Opel Rekord

text: Rekord P I:tä kasattiin Saksan lisäksi myös mm. Kuubassa jossa se on edelleen melko yleinen näky liikenteessä.


title: Opel Rekord

text: Rekord P II oli taas hieman P I:tä suurempi ja siinä oli täysin uusi runko. Se oli saatavilla 2- ja 4-ovisena sedanina, 3-ovisena farmarina, pakettiautona, pick-upina ja avomallina.


title: Opel Rekord

text: Opel Rekord A oli tuotannossa vuosina 1963–1965.


title: Opel Rekord

text: Opel Rekord B oli tuotannossa vain vuosimallina 1966, malli oli ikään kuin A-malli C-mallin tekniikalla. Sen ulkonäkö poikkeaa siis hyvin vähän A-mallista, kahdet pyöreät takavalot ovat ehkä paras tuntomerkki.


title: Opel Rekord

text: Opel Rekord C on ehkä linjakkain Opelin malli, varsinkin coupé-korilla. Tuotannossa vuosimalleina 1967-1971. Korimallit 2- ja 4-ovinen sedan, Hard top coupé, 3- ja 5-oviset farmarit, ja delivery van. Lisäksi koripajat ovat tehneet avomallia, ambulanssia ja ruumisautoa.


title: Opel Rekord

text:
Opel Rekord D oli tuotannossa vuosina 1972-1976.
Moottorivaihtoehtoina olivat perus CIH-moottorit (Cam In Head), 1,7–2,0, sekä 2,1-litrainen diesel.


title: Opel Rekord

text: Opel Rekord E oli Rekordin viimeinen korimalli, ja se esiteltiin vuonna 1977. Englannissa kyseinen malli tunnettiin Vauxhall Carltonina. E-mallin etuakselistossa on MacPherson-tyyppiset joustintuet joten akselisto muuttui täysin aikaisempiin Rekordeihin verrattuna. Vuonna 1982 esiteltiin facelift-malli E2 ja 1984 pitkäiskuisempi 2.2i-moottori, jossa hevosvoimia oli viisi enemmän kuin 2.0E:ssä, eli 2.2i-moottorin teho oli 115 hevosvoimaa. Vuodesta 1983 lähtien perusmoottoreina olivat uudet OHC tyyppiset 1.8N (75 hv) ja 1.8S (90 hv). Dieselmoottori oli 2,3-litrainen, jonka teho oli 71 hevosvoimaa, ja keväästä 1984 oli tarjolla myös 2,3-litrainen turbodiesel (86 hv).


title: Venny Soldan-Brofeldt

text: Wendla ”Venny” Irene Soldan-Brofeldt (o.s. Soldan; 2. marraskuuta 1863 Helsinki – 10. lokakuuta 1945 Lohja) oli suomalainen 1800-luvun lopun ja 1900-luvun alun kuvataiteilija ja taidemaalari. Lisäksi hän oli korusuunnittelija ja -muotoilija. Hän teki taideteollisuuden käyttöön kameekoruja ja myös puu- ja paperiveistoksia. Lisäksi hän kuvitti lastenkirjoja.


title: Venny Soldan-Brofeldt

text: Soldan-Brofeldtin maalausten aiheet olivat kodinläheisiä. Maalaukset kuvasivat lapsia, meri- ja rantamaisemia.


title: Venny Soldan-Brofeldt

text: Soldan-Brofeldt oli myös aktiivinen naisasianainen. Hänen aloitteestaan syntyi muun muassa Taidetta kouluille -yhdistys vuonna 1906. Hän oli mukana keskusteluklubissa, josta myöhemmin muodostui Unioni Naisasialiitto Suomessa r.y.


title: Venny Soldan-Brofeldt

text: Soldan-Brofeldt oli naimisissa kirjailija Juhani Ahon kanssa. Hän kuoli vähän alle 82-vuotiaana, sisarussarjansa viimeisenä.


title: Venny Soldan-Brofeldt

text: Wendla ”Venny” Irene syntyi vuonna 1863 Helsingissä insinööriperheeseen saksalaissyntyisen äidin ja ruotsinkielisen isän toiseksi vanhimpana kuudesta lapsesta ja viidestä tyttärestä. Hänen isänsä oli Suomen Rahapajan johtaja August Fredrik Soldan (1817–1885) ja äitinsä saksalaissyntyinen Marie Müller (1837–1927). Kotikieli oli ruotsi. Isä August Soldan tuki tyttärensä taiteellisia pyrkimyksiä. Pienestä pitäen Venny oli isän tyttö, hänen ensimmäinen sanansakin oli ”pappa”. Soldan-Brofeldt kirjasi päiväkirjoihinsa 1936–1941 isänsä antamia opetuksia. Listasta ”Pieniä viisauksia, joista minulla on jatkuvasti hyötyä” löytyy ensimmäisenä isän ohje siitä, miten voi pysyy kylmänä lasittamattomassa saviruukussa, jonka ympärille on kiedottu märkä pyyhe. Ohjeista löytyy myös kohta ”katso peiliin – ja naura”. Isä kasvatti ”variksenpoikiaan”, kuten hän lapsiaan nimitti, filosofi ja pedagogi Johann Friedrich Herbartin oppien mukaan ja suhtautui lasten kasvatukseen yhtä vakavasti kuin työhönsä toisin kuin yleensä säätyläisperheissä. Pohjimmiltaan lasten ohjaus oli kristillistä, ”rakasta lähimmäistäsi omantunnon mukaisesti enemmän kuin itseäsi ja Jumalaa yli kaiken”. Ruumiillista kuritusta perheessä ei käytetty, vaan ongelmat pyrittiin ratkaisemaan puhumalla. Ajan kasvatusihanteet olivat toisenlaiset, mutta Soldaneilla haluttiin kehittää enemmän lasten omaa arvostelukykyä kuin sokeaa tottelevaisuutta. Tosin isän sisaret Alexandra ja Edla, jotka olivat kumpikin opettajia, olivat sitä mieltä, että August kasvatti lapsensa liian vapaasti.


title: Venny Soldan-Brofeldt

text: Soldan oli pikkusiskoaan Tillyä, joka tuli suuresti vaikuttamaan hänen elämäänsä, kymmenen vuotta vanhempi. Hän kävi Helsingin Saksalaista koulua, jonka lopetti jo 14-vuotiaana isänsä luvalla vuonna 1878 ja siirtyi opiskelemaan piirtämistä Behmin kouluun Viipuriin.


title: Venny Soldan-Brofeldt

text: Soldan kävi Suomen taideyhdistyksen piirustuskoulua ja opiskeli myös Pietarissa ja Pariisissa. Vuosina 1880–1884 hän opiskeli piirtämistä Suomen taideyhdistyksen piirustuskoulussa Helsingissä. Hän sai myös yksityisopetusta Maria Wiikiltä ja opiskeli maalausta Stieglitzin opistossa Pietarissa 1883–1885. Pariisissa hän opiskeli Académie Colarossissa useaan otteeseen 1880-luvun jälkipuoliskolla.


title: Venny Soldan-Brofeldt

text: Soldan matkusti opintomatkalle sekä Espanjaan että Italiaan. Matkarahat hän hankki jäljentämällä klassikkomaalauksia, jotka tuohon aikaan menivät hyvin kaupaksi. Palattuaan Helsinkiin hän toimi taideopettajana.


title: Venny Soldan-Brofeldt

text: Syksyn 1889 ja kevään 1890 sekä Soldan että Juhani Aho asuivat molemmat Pariisissa kuitenkaan vielä tapaamatta toisiaan. Syystalvella 1890 he tutustuivat toisiinsa taiteilija Anna Sahlsténin ateljeekutsuilla Helsingissä. Rakastuminen tapahtui Kansanvalistusseuran järjestämillä Kuopion laulujuhlilla. Soldan jäi Kuopioon maalaamaan Minna Canthin muotokuvaa, josta ei tullut oikein näköistä, koska Soldanin ajatukset olivat Juhani Ahossa. Nuoret seurustelivat innokkaasti koko muotokuvamaalausprosessin ajan käyden teatterissa, konserteissa ja samoillen Puijolla, Niuvanniemellä ja Rönön saarella. ”Lähes ummikkoruotsalaisesta pääkaupunkiseutulaisesta kosmopoliitista oli nuorsuomalaisten suomenmielinen kellokas löytänyt etsimänsä”. Häämatkan he tekivät Pietariin. Ensimmäinen talviasunto oli Ullanlinnan kylpylässä, missä vuokra oli talvella halpa. Tuttavapiiriin kuuluivat Jean Sibelius, Pekka Halonen, Arvid Järnefelt ja koko Nuoren Suomen ryhmä – Kasimir Leino, Werner Söderhjelm. Albert Edelfelt, Axel Gallén ja Eero Järnefelt, joista myöhemmin muodostui Symposion-piiri.


title: Venny Soldan-Brofeldt

text: Aikalaiset pitivät Soldania liian boheemina. Minna Canth muun muassa sanoo hänestä ja hänen pukeutumisestaan: ”Neiti Soldan on tavattoman intelligentti nainen ja Juhani Aho näyttää olevan hänestä hyvin intresseerattu, vaikka hän ei suinkaan ole, ei kaunis eikä nuori. Käy sitä paitse jotenkin huolimattomasti puettuna.” ”Venny rakasti kauhtanoitaan, tuprutteli tupakoitaan ja kirota pärskäytti reippaasti, milloin aihetta oli.”, kertovat Kaija Valkonen ja Elina Koivunen kirjassaan "Suurin on rakkaus". Tuona pitkien hameiden aikana Soldan ällistytti ja närkästytti ihmisiä liikkumalla miehensä ja ystäviensä seurassa eräretkillä muun muassa lyhyessä urheiluhameessa ja pieksuissa. Vanhanakin hän ajeli baretti päässä, pitkissähousuissa lapikkaat jalassa polkupyörällään aikana, jolloin naiset eivät vielä yleensä pitäneet pitkiä housuja. Toisaalta Soldan oli ”älykäs ja uhrautuvainen, uhkea, hillitty ja hienotunteinen”.


title: Venny Soldan-Brofeldt

text:
Soldan avioitui Juhani Ahon kanssa 21. syyskuuta 1891. Hän otti samalla sukunimekseen Soldan-Brofeldt, sillä Ahon virallinen sukunimi oli vielä tuolloin Brofeldt. Tämän jälkeen he matkasivat suomalaisuusaatteen mukaisiin kohteisiin kuten Karjalaan. Soldan-Brofeldt perusti ateljeen Helsinkiin 1892.
Nuoripari vietti vapaata ”kiertolaiselämää” asuen välillä ulkomailla, milloin Iisalmen pappilassa ja milloin missäkin. Vakiintuminen alkoi vasta, kun Soldan-Brofeldt tuli raskaaksi. He muuttivat Hausjärvelle 1895, missä pian naapureina asui vanhoja ystäviä kuten Werner Söderhjelm, J. H. Erkko, Paavo Cajander, Magnus Enckell sekä Saimi ja Eero Järnefelt.


title: Venny Soldan-Brofeldt

text: Hausjärvellä Kalkkeen kylässä syntyi esikoislapsi, Heikki Taavetti 29. toukokuuta 1895. Sisareensa Tillyyn Soldan-Brofeldtilla oli ambivalentti suhde: hän rakasti siskoaan hyvin paljon ja tarvitsi tätä avuksi kotitöissä, mutta hän huomasi kyllä sisarensa ja miehensä välisen kovin läheisen kanssakäymisen. Syksyllä 1896 Soldan-Brofeldt lähti Berliiniin stipendimatkalle tutustumaan uusiin seinävaatteisiin ja kudottuihin tapetteihin. Tilly Soldan oli asunut Brofeldteilla toipilasaikanaan ja suhde Juhani Ahon ja Tillyn välillä kehittyi niin pitkälle, ettei siitä ollut paluuta. Soldan-Brofeldt ei kiirehtinyt Suomeen tuloaan, koska hän uskoi ”Jussin”, miehensä ja pikkusiskonsa, joka oli pikku hiljaa vahvistumassa sairaudestaan, hoitavan hyvin vuoden vanhaa Heikkiä.


title: Venny Soldan-Brofeldt

text: Perhekriisin selvittämiseksi sovittiin sitten, että Aho lähti kevättalveksi Pariisiin tutkimaan tunteitaan ja Soldan-Brofeldt jäi Hausjärvelle. Hän ei kuitenkaan katkaissut välejä sisareensa, johon hän oli hyvin kiintynyt. Hän halusi myös säilyttää avioliittonsa Ahon kanssa. Tapahtumien taustoista ei kerrottu ulkopuolisille. Tilly taas matkusti terveyttään hoitamaan Sveitsiin. Tilly ja Aho tapasivat Sveitsissä, mutta tällöin mies oli jo päättänyt palata vaimonsa luo. Tilly pysyi kuitenkin kuvioissa mukana. Soldan-Brofeldt ja Aho saivat toisen lapsen, Antti Juhanin, joka syntyi 29. syyskuuta 1900. Kolmiodraama jatkui, kun Juhani Ahon ja Tilly Soldanin poika Nils Björn Soldan eli Nisse syntyi 1902. Tilly synnytti poikansa ulkomailla ja esitteli hänet kasvattipoikanaan. Aho hankki Tillylle ja pojalleen pienen maapaikan läheltä Järvenpäätä, missä he kaikki silloin asuivat. Tilly perusti sinne, tullakseen jotenkin toimeen, lasten hoitokodin ”Kakarasaaren”. Aho vieraili siellä säännöllisesti ja viljeli peltoja. Kukaan suvustakaan ei ilmeisesti tiennyt asioiden oikeaa laitaa, ennen kuin Antti Aho julkaisi vuonna 1951 kirjailijaisästään elämäkerran "Juhani Aho – Elämä ja teokset".


title: Venny Soldan-Brofeldt

text: Loppusyksystä vuonna 1897 aviopari oli muuttanut vuokralle Vårbackan taloon Tuusulanjärven rannalle Järvenpäähän, jonne vähitellen muodostui vahva taiteilijayhteisö, Haloset ja Sibeliukset. Soldan-Brofeldt osallistui "Heränneitä"-tauluillaan vuoden 1900 Pariisin maailmannäyttelyyn saaden pronssimitalin.


title: Venny Soldan-Brofeldt

text: Helmikuun manifesti vuonna 1899 aiheutti vaikeuksia kaikille, jotka olivat vastustaneet Venäjän kiristystoimia. Ahon lehtimiesveli Pekka Brofeldt sai karkotusmääräyksen vuonna 1903 kriittisten kirjoitustensa takia ja muutti pakoon Tukholmaan. Epäiltiin, että Ahonkin nimi olisi ollut kenraalikuvernööri Nikolai Bobrikovin mustalla listalla. Vuosina 1903–1904 Ahon perhe asui ensin ensin Tirolissa Itävallassa ja sitten Venetsiassa ja Firenzessä Pohjois-Italiassa välttääkseen mahdollisen Siperiaan karkotuksen. Kun he 1904 palasivat Suomeen, Bobrikov oli juuri ammuttu.


title: Venny Soldan-Brofeldt

text: Tammisaaren saaristossa Toskan kesäpaikassa, joka oli hankittu 1908, Soldan-Brofeldt maalasi ranta- ja merimaisemia sekä perheen lapsista kertovia tauluja. Tillykin kävi Toskan kesäpaikassa. Aluksi se oli vain yhden huoneen mökki. Myöhemmin sinne tehtiin lisärakennus, vaimolle ateljee rannalle ja miehelle erakkomaja metsään.


title: Venny Soldan-Brofeldt

text: Snellmanin päivänä 1907 Juhani Aho virallisti suomalaisen nimensä. Venny Soldan-Brofeldt säilytti nimensä entisellään. Hän oli ruotsinkielinen joskin sangen suomenmielinen. Vuonna 1911 perhe muutti Armfeltintielle Helsingin Eiraan.


title: Venny Soldan-Brofeldt

text: Vuonna 1910 Soldan-Brofeldt, jonka mies oli kirjoittanut romaanin rautatiestä, kirjoitti teoksen "Kuinka on opittu lentämään". Aviomiehensä kanssa hän kirjoitti teoksen "Suomalainen kuvakirja lapsille ja nuorisolle".


title: Venny Soldan-Brofeldt

text: Viimeisinä aikoina Juhani Aho asui mieluiten Tammisaaressa Toskassa, kun taas Soldan-Brofeldt asui enimmäkseen Helsingissä. Aho kuoli 8. elokuuta 1921. Soldan-Brofeldtin leskeys kesti noin 20 vuotta. Hän oli aktiivinen 1920-luvulla matkustellen Euroopassa muun muassa poikiensa yrityksen Aho & Soldanin työasioita hoitaen.


title: Venny Soldan-Brofeldt

text:
Kun Lallukan taiteilijakoti valmistui 1933 Eteläiselle Hesperiankadulle, Soldan-Brofeldtista tuli sen kunniavanhus. Sieltä hän muutti vielä talvisodan vuosina Vennylä-nimiselle mökilleen Vihtiin, jossa hän kuoli 10. lokakuuta 1945. Tilly Soldan kuoli kymmenen vuotta Juhani Ahon kuoleman jälkeen. Vähän ennen kuolemaansa Soldan-Brofeldt poltti miehensä ja Tillyn kirjeenvaihdon. Ennen kuolemaansa hän myös esitti toivomuksen, ettei häntä haudattaisi Ahon viereen Iisalmeen, vaan Soldanien sukuhautaan Hietaniemen hautausmaalle Helsinkiin.
Yle TV1 teki vuonna 2003 Venny Soldan-Brofeldtin elämään perustuvan kahdeksanosaisen televisiosarjan "Venny", jossa Soldan-Brofeldtia näytteli Sara Paavolainen.


title: Venny Soldan-Brofeldt

text: "Lastuja – taiteilijasuvun vuosisata" on Peter von Baghin ohjaama dokumenttielokuva vuodelta 2011. Elokuva kertoo Juhani Ahon suvun tarinaa 1800-luvun lopulta kohti nykyaikaa. Keskeisiä henkilöitä elokuvassa ovat Juhani Aho, hänen vaimonsa taidemaalari Venny Soldan-Brofeldt ja Ahon lapset Heikki Aho ja Björn Soldan. Kolmatta sukupolvea edustaa Juhani Ahon lapsenlapsi valokuvaaja Claire Aho.


title: Grammy-palkinto

text: Grammy-palkinto (alkuperäiseltä nimeltään Gramophone-palkinto) on yhdysvaltalainen musiikkipalkinto. Palkinnot jakaa Yhdysvaltain musiikkialan ammattilaisten yhdistys, The Recording Academy, erityisistä ansioista musiikin alalla. Grammy-palkintoa pidetään elokuva-alan Oscareihin verrattavana tunnustuksena.


title: Grammy-palkinto

text: Ensimmäiset Grammyt jaettiin vuonna 1959. Nykyisin palkintogaala järjestetään yleensä helmikuussa. Tärkeimmät palkinnot jaetaan televisiossa suorana lähetettävässä seremoniassa. Illan aikana palkintoja jaetaan kaiken kaikkiaan 83 kappaletta.


title: Grammy-palkinto

text: Pääkategoriat


title: Grammy-palkinto

text: Muita kategorioita


title: Grammy-palkinto

text: Muita palkintoja jaetaan esiintymisestä ja tuotannosta tietyissä genreissä, sekä muun muassa kuvituksesta ja videosta. Erityispalkintoja jaetaan myös pitkäaikaisesta työstä musiikkiteollisuuden saralla. Vuoden 2016 gaalassa erilaisia tyylilajeja (pop, rock, R&B, gospel jne.) oli 30 ja palkintoja kaikkiaan 83 kappaletta. Vuodesta 1973 lähtien on jaettu Grammy Hall of Fame -palkintoa vähintään 25 vuotta vanhoille historiallisesti merkittäville äänitteille.


title: Grammy-palkinto

text: Henkilökohtaisesti eniten palkintoja on voittanut sir Georg Solti, joka toimi Chicagon sinfoniaorkesterin johtajana 24 vuotta. Hän voitti uransa aikana 31 palkintoa. Hänet mainittiin kaiken kaikkiaan 38 palkinnossa (kuusi palkintoa meni äänittäjille ja yksi solistille). Hän oli ehdolla Grammyn saajaksi 74 kertaa. Eniten ehdokkuuksia saanut henkilö on Quincy Jones, joka on ollut ehdolla 79 kertaa (hän on saanut palkinnon 28 kertaa). Eniten Grammy-ehdokkuuksia saanut henkilö, joka ei ole voittanut palkintoa ikinä, on Snoop Dogg (17 ehdokkuutta).


title: Grammy-palkinto

text: Eniten palkintoja yhden illan aikana saaneet artistit ovat Michael Jackson (1984) ja Santana (2000), jotka voittivat kahdeksan palkintoa. Naisartisteista eniten Grammyja yhdellä kertaa ovat voittaneet Beyoncé (2010) ja Adele (2012), jotka kumpikin voittivat kuusi palkintoa.


title: Gramophone-palkinto

text: Gramophone-palkinto on Gramophone-lehden vuosittain jakama joukko palkintoja parhaille taidemusiikin levytyksille ja sitä pidetään alansa arvostetuimpana palkintona. Palkitut valitsevat Gramophone-lehden toimittajat ja joukko muita alan vaikuttajia muun muassa jälleenmyyjiä, radiotoimittajia ja muusikoita. Palkinnot jaetaan Lontoossa.


title: Gramophone

text: Gramophone on brittiläinen taidemusiikkia käsittelevä aikakauslehti, joka on yksi oman alansa suurilevikkisimmistä julkaisuista. Sen perusti vuonna 1923 skotlantilainen kirjailija Compton Mackenzie. Lehti palkitsee vuosittain parhaaksi katsomiaan taidemusiikin levytyksiä Gramophone-palkinnoilla. Lehti julkaisee kirjasarjaa "The Classical Good CD and DVD Guide". Myös merkittävä taidemusiikin levytyksiä arvioiva vuosikirja "Penguin Guide to Compact Discs" on kolmen Gramophone-lehden arvostelijan kirjoittama.


title: Gramophone

text: Gramophone-lehden sivut


title: Miloslav Hořava

text: Miloslav Hořava (s. 14. elokuuta 1961 Kladno, Tšekkoslovakia) on tšekkiläinen entinen jääkiekkoilija. Pelipaikaltaan hän oli puolustaja.


title: Miloslav Hořava

text: Hořava aloitti uransa Tšekkoslovakian pääsarjassa Kladnon joukkueessa, jossa hän pelasi kaudet 1978–1989. Edmonton Oilers varasi hänet NHL:ään 1981 varaustilaisuuden yhdeksännellä kierroksella numerolla 176, mutta kauppasivat hänen pelaajaoikeutensa New York Rangersiin 23. lokakuuta 1986. Tšekkoslovakian viranomaiset antoivat hänelle luvan siirtyä Pohjois-Amerikkaan pelaamaan keväällä 1989, jolloin hänestä tuli 27-vuotiaana eräs kaikkien aikojen nuorimmista laillisesti Tšekkoslovakiasta siirtyneistä urheilijoista. Hořava pelasi Rangersissa kaudet 1989–1991 keräten runkosarjassa 80 ottelussa 5 maalia, 17 syöttöä eli yhteensä 22 tehopistettä. Pudotuspeleissä hän saalisti kahdessa ottelussa yhden syötön.


title: Miloslav Hořava

text: Vuonna 1991 Hořava kaupattiin Quebec Nordiquesille, mutta hän päätti siirtyä pelaamaan Ruotsiin Modon riveihin. Vuonna 1994 hän palasi Tšekkiin Slavia Praha HC:hen, jossa pelasi vuoteen 1997 saakka. Hän pelasi Tšekin pääsarjassa aina vuoteen 2000 saakka. 2002 hänet nimitettiin Karlovy Vary -joukkueen valmentajaksi. Hän myös pelasi joitakin otteluja joukkueessa.


title: Miloslav Hořava

text: Maajoukkueurallaan Hořava edusti Tšekkoslovakiaa olympialaisissa 1984 (hopeaa), 1988, 1992 (pronssia) sekä 1994. MM-kilpailuissa hän pelasi vuonna 1981 (pronssia), 1982 (hopeaa), 1985 (kultaa), 1987 (pronssia) ja 1993 (pronssia). Kanada Cupissa hän edusti Tšekkoslovakiaa 1981 (kolmas), 1984 ja 1987.


title: Istria

text: Istria on niemimaa Adrianmeren pohjoisosassa. Suurin osa siitä on Kroatiaa; Slovenialle kuuluu viipale niemimaan pohjoisosasta ja Italialle samoin pieni alue. Aiemmin Itävalta-Unkarille kuulunut Istria liitettiin ensimmäisen maailmansodan Italiaan, mutta toisen maailmansodan jälkeen pääosa niemimaasta liitettiin Jugoslaviaan. Suurimpia kaupunkeja ovat Pula Kroatian puolella ja Portorož Sloveniassa.


title: Istria

text: Istria muistuttaa maisemiltaan meren toisella puolella aukeavaa Italiaa, ja se on suosittu matkailukohde. Välimeren oloissa suhteellisen puhdas vesi houkuttaa ranta- ja purjehduslomailijoita, ja pitkä historia kulttuurimatkailijoita.


title: Istria

text: Porečin kaupunki Unescon maailmanperintökohteineen on suosittu matkailukohde.


title: Europa Universalis

text: Europa Universalis on Paradox Interactiven pelisarja, johon kuuluvat pelit "Europa Universalis", "Europa Universalis II", "Europa Universalis III" ja "Europa Universalis IV" . "Europa Universalis" -pelit simuloivat ajanjaksoa noin 1400-luvun alkupuoliskolta aina 1800-luvun alkupuoliskolle. Alun perin ranskalaiseen lautapeliin perustunut Europa Universalis julkaistiin vuonna 2000.


title: Europa Universalis

text: Peli on raskas strategiapeli, jossa on tarkoitus ohjata oma valtionsa mahtavimmaksi valtioksi koko maailmassa. Peli koostuu kaupankäynnistä, sotimisesta, diplomatiasta, ja siirtokuntien hallitsemisesta sekä peliin vaikuttaviin historiallisiin tapahtumiin reagoimisesta. Pelattavana on kaikki merkittävät ajanjakson valtiot ja pelaaja voi myös luoda omia vasallivaltioita, kuten Suomen, joka ei vielä tuolloin ollut valtio.


title: Europa Universalis

text: Merkittävä ominaisuus pelisarjassa on se, että "Crusader Kings" antaa ohjattavaksi valtion keskiajalta renessanssiin ja tämän pelin voi siirtää "Europa Universalis II":een. "Europa Universalis II":n voi siirtää Paradoxin peliin "" ja siitä vielä peliin "Hearts of Iron II", jolloin pelaajan on mahdollista ohjata samaa valtiota lähes 900 vuoden ajan.


title: Europa Universalis

text: Pelisarjan viimeisin peli "Europa Universalis IV" julkaistiin elokuussa 2013.


title: Deathlike Silence Productions

text: Deathlike Silence Productions (DSP) oli norjalainen itsenäinen levy-yhtiö. Yhtiö toimi Oslosta käsin ja se perustettiin 1980-luvun lopulla. Sen ainoa omistaja oli Øystein Aarseth, joka on tunnettu paremmin nimellä Euronymous. Aarseth oli black metal -yhtye Mayhemin kitaristi aina siihen asti, kunnes joutui Varg Vikernesin murhaamaksi kotonaan 10. elokuuta 1993.


title: Deathlike Silence Productions

text: Aarseth otti levy-yhtiönsä nimen Sodom-yhtyeen kappaleesta "Deathlike Silence" albumilta "Obsessed by Cruelty" (1986). Levy-yhtiö sijaitsi samassa rakennuksessa kuin Aarsethin levykauppa "Helvete", jonka nimi oli puolestaan helvetin norjan kielinen nimi.


title: Deathlike Silence Productions

text:
Aluksi Aarsethin tarkoituksena oli tehdä
levytyssopimuksia ainoastaan norjalaisten black metal -yhtyeiden kanssa. Myöhemmin hän teki kuitenkin sopimuksia myös muista maista kotoisin olevien yhtyeiden kanssa, joihin lukeutuivat esimerkiksi ruotsalainen Abruptum ja japanilainen Sigh.


title: Deathlike Silence Productions

text: Aarsethin murhan jälkeen Voices of Wonder -yhtiö julkaisi jo levytetyt albumit DSP:n nimellä.


title: Deathlike Silence Productions

text: Suurin osa levy-yhtiön julkaisuista on pienten painosmäärien takia nykyisin erittäin vaikeasti saatavia keräilyharvinaisuuksia, joita voi löytää myynnissä korkeintaan internet-huutokaupoissa ja silloinkin hyvin kalliiseen hintaan. Tästä poikkeuksena Mayhemin Deathcrush-EP ja De Mysteriis Dom Sathanas -albumi ovat helposti saatavissa suurimpien levykauppojen valikoimista myös Suomessa.


title: Defense of the Ancients

text: Defense of the Ancients (lyhennettynä DotA) on Blizzard Entertaimentin :lle tehty moninpelikartta, joka pohjautuu Starcraftille tehtyyn "Aeon of Strife"-karttaan. Sitä voi pelata Blizzardin omassa Battle.netissä, lähiverkossa ja yksityisserverillä. Vaikka peli on tehty suurimmaksi osaksi Warcraft 3:n omalla kenttäeditorilla, poikkeaa se suuresti normaalista WC3:sta. DotAn alkuperäisen version loi pelaaja nimeltä Eul, ja sen pohjalta on syntynyt monia variantteja, kaikista tunnetuin ja suosituin on "Dota Allstars". Yleensä puhuttaessa DotA:sta viitataankin juuri "DotA Allstarsiin". Sen kehittivät Guinsoo ja Burizza, jonka jälkeen Icefrog on kehittänyt karttaa.


title: Defense of the Ancients

text: Pelissä on tarkoitus ohjata omaa sankaria kera liittolaissankareitten ja tietokoneen ohjaaman sotajoukkojen avulla vastustajan sankareita ja sotajoukkoja vastaan, lopullisena tavoitteen ollen vihollisen päärakennuksen tuhoaminen. Pelaajat muodostavat yleensä viiden hengen joukkueet 104 sankarin valikoimasta, jotka jakautuvat Scourgen ja Sentinelin tavernoihin. Uusia tavaroita, sankareita ja muita ominaisuuksia tulee tasaiseen tahtiin, pelin yrittäessä pitää tasapainonsa ja mielenkiintoisuutensa.


title: Defense of the Ancients

text: Pelaajat valitsevat pelin alussa sankarinsa, joilla jokaisella on omat taitonsa, vaihdellen passiivisista kyvyistä aktivoimista odottaviin erikoiskykyihin. Sankareilleen pelaajat pystyvät ostamaan varusteita tukikohdistaan ja kartassa sijaitsevista kaupoista, joilla voidaan vaikuttaa hahmon ominaisuuksiin aina nopeudesta erikoiskykyihin. Taisteluissa sankarit saavat kokemusta ja nousevat tasoja saaden mahdollisuuden kehittää jotain kyvyistään.


title: Defense of the Ancients

text: Pelissä kummankin osapuolen tukikohdat sijaitsevat vastakkaisilla puolilla karttaa. Tukikohtiin johtaa kolme päälinjaa, joiden varrella sijaisee puolustustorneja. Jokaiselle linjalle tukikohdista virtaa joukkoja tasaisin väliajoin, määränpäänä vastustajan tukikohta. Näiden joukkojen seassa etenevät välillä myös pelaajien ohjaamat sankarit, jotka toimivat hyökkäysten keihäänkärkinä matkalla kohti vastustajan tukikohtaa ja sen päärakennusta.


title: Defense of the Ancients

text: Pelin kulku riippuu paitsi pelitilasta myös osapuolien aggressiivisuudesta. Nopeimmillaan peli on ohi alle puolessa tunnissa, mutta yli tunnin ottelut eivät ole mahdottomuuksia. Monesti Battlenetissä "hyvän" pelin keskeyttää pelaaja, joka lähtee kesken taistelun pois pelistä. Siitä seuraa yleensä "bannit", joka tarkoittaa samalle peliserverille pääsemisen estoa.


title: Defense of the Ancients

text: DotA Allstarsissa on vaihtoehtona valita erilaisia pelitiloja, jotka pelin isännän (host) täytyy aktivoida heti pelin käynnistyessä. Pelitilasta koostuu ensijaisesta tilasta, johon voi liittää toissijaisia tiloja. Oletus pelitilana on "Team Pick" / "Normal Pick", jossa kummatkin puolet voivat valita sankarinsa vain omista sankarivalikoimistaan. Suurin osa peleistä tästä huolimatta on joku muu tila lukuisten tilojen joukosta, kuten esimerkiksi All Random (AR) - tai All Pick (AP) -pohjaisia pelejä, joihin etenkin Battle.netissä pelattavissa julkisissa, ns. "public-peleissä" usein liitetään aloittelijoiden suosima toissijainen tila Easy Mode (EM). Yleensä tilojen perässä on (SO) joka tarkoittaa switch on = suomeksi: vaihto päällä.


title: Defense of the Ancients

text: Siinä missä peruskartta on vain moninpeliä varten, tietokonetta vastaan on myös mahdollista pelata erillisellä kartalla, joka on varustettu alkeellisilla tietokonevastuksilla. Tietokonetta vastaan pelatessa voi ottaa käyttöön erilaisia tiloja, joilla saa vaikeutettua pelin kulkua sekä pelaajan että myös tietokoneen kannalta.


title: Defense of the Ancients

text: DotA Allstars on vähitellen päässyt mukaan yhdeksi laneissa pelattavaksi peliksi ja muun muassa Yhdysvalloissa siitä järjestetään tournament-pelejä, joissa on rahapalkintoja. DotA Liiga on noussut suosioon varsinkin eurooppalaisten pelaajien keskuudessa. Sivusto tarjoaa 5 divisioonansa lisäksi yksittäisiä Single Instant -pelejä (SIG), jotka poikkeavat tavallisista julkisista peleistä ranking-listan ansiosta. "Pickupit" ovat vastaava kokeneempien pelaajien käyttämä pelaamistapa, joissa pelaajat ilmoittautuvat IRCin avulla yksityisiin peleihin ja pelaajista ja peleistä pidetään kirjaa. Verrattuna Battle.netissä pelattaviin public-peleihin, joissa pelien ja pelaajien taso voi vaihdella, pickupit ovat hyvä vaihtoehto kokeneemmille pelaajille.


title: Defense of the Ancients

text: Vuonna 2006 Basshunter julkaisi "Vi sitter i Ventrilo och spelar DotA" -kappaleen, jonka taustalla kuuluvat DotAsta tutut äänisamplet ja musiikkivideolla näkyy DotA-peli.


title: Defense of the Ancients

text: DotAn suosion ansiosta on kehitetty monia samaa ideaa ja pelimekaniikkaa hyödyntäviä pelejä. Puhutaankin Dota-genrestä, josta eri kehittäjät käyttävät termejä Action real-time strategy (Action RTS) tai Multiplayer Online Battle Arena (MOBA).


title: Defense of the Ancients

text: Gas Powered Gamesin Demigod oli ilmeisesti ensimmäinen DotA-klooni. Sen jälkeen julkaistiin S2 Gamesin Heroes of Newerth ja Riot Gamesin League of Legends. Syksyllä 2010 Valve ilmoitti kehittävänsä Dota 2 -peliä, joka julkaistiin heinäkuussa 2013. Aeria Games julkaisi Realm of the Titansin ja helmikuussa 2011 Petroglyph Games Rise of Immortalsin, joka julkaistiin ilmaiseksi pelattavana Steamissa syyskuussa 2011. Hi-Rez Studios julkaisi maaliskuussa 2014 oman pelinsä Smiten, jota pelataan muista eroten kolmannen persoonan näkymästä eli hahmon takaa.


title: Portorož

text: Portorož ( eli ”ruusujen satama”) on kylpyläkaupunki ja Slovenian tärkein matkailukaupunki, sillä se on koko maan lähes ainoa rantakohde. Se sijaitsee Istrian pohjoisosassa Adrianmeren rannalla. Slovenian rantaviiva Adrianmerellä on vain 40 kilometriä pitkä.


title: Hugo Montenegro

text: Hugo Montenegro (s. 2. syyskuuta 1925, k. 6. helmikuuta 1981) oli New Yorkissa syntynyt säveltäjä, sovittaja ja orkesterinjohtaja, joka parhaiten muistetaan hänen elokuvamusiikkisävellyksistään 60-luvulla ja erityisesti hänen versioistaan Ennio Morriconen sävellyksistä Sergio Leonen spagettiwesterneihin.


title: Hugo Montenegro

text: Montenegro aloitti musiikkiuransa Yhdysvaltain laivastossa, jossa hän muun muassa sovitti musiikkia erilaisille kokoonpanoille. Laivaston jälkeen hän opiskeli Manhattan Collegessa, jonka jälkeen hän toimi New Yorkissa Columbia Records –levy-yhtiössä henkilöstöpäällikkönä André Kostelanetzin alaisuudessa. Tämä johti lopulta hänet toimimaan orkesterinjohtajana ja sovittajana monille levy-yhtiön artisteille, nimekkäimpänä Harry Belafonte.


title: Hugo Montenegro

text: 50-luvun puolivälissä Montenegro teki jo omia levytyksiä viihdeorkesterin kanssa. 60-luvun puolivälissä Montenegro muutti Kaliforniaan ja alkoi säveltää musiikkia elokuviin, aloittaen Otto Premingerin elokuvassa "Hurry Sundown" vuonna 1967.


title: Hugo Montenegro

text: Vuonna 1967 Montenegro levytti version Ennio Morriconen sävellyksestä samannimiseen elokuvaan "The Good, the Bad and the Ugly" (Hyvät, pahat ja rumat). Singlelevy oli suuri hitti, joka nousi sijalle 1 Britanniassa ja sijalle 2 Yhdysvalloissa. Yhteensä kansainvälisesti sitä myytiin yli miljoona kappaletta. Sovituksen erikoisuuksia ovat siinä käytetyt soolosoittimet eli okariina ja piccolotrumpetti.


title: Hugo Montenegro

text: Samoihin aikoihin Sergio Leonen elokuvan Yhdysvaltain ensi-illan kanssa vuodenvaihteessa 1967-1968 julkaistiin Hugo Montenegron ja orkesterin vinyylilevy "Music from "The Good, the Bad and the Ugly" & "A Fistful of Dollars" & "For a Few Dollars More"". Kokoelma Ennio Morriconen sävellyksistä Sergio Leonen ohjaamiin elokuviin nousi vuoden 1968 keväällä Yhdysvaltojen Top Teniin. "For a Few Dollars More" elokuvan pääteema oli julkaistu aikaisemmin myös singlenä.


title: Hugo Montenegro

text:
Hugo Montenegron versiot em. elokuvien kappaleista mielletään yleensä elokuvien soundtrackeiksi. Elokuvien ”oikeakin” soundtrack-levy ilmestyi muun muassa Italian ensi-illan jälkeen v. 1966, mutta ne eivät ole olleet Hugo Montenegron versioihin verrattavia kaupallisia tai taiteellisia menestyksiä.
Myöhemmin samana vuonna Montenegro julkaisi singlen perustuen Ted Postin ohjaaman lännenelokuvan "Hang ’Em High" tunnusteemaan. Single ja samanniminen albumi eivät olleet edellisten levyjen kaltaisia hittejä.


title: Hugo Montenegro

text: Elokuvamusiikin säveltämisen ohella HM:n levytystuotanto jatkui monipuolistuen musikaalikappaleista elektroniseen musiikiin. Hugo Montenegro sävelsi ja levytti kuolemaansa asti v. 1981. Hän kuoli keuhkolaajentumaan, jota hän sairasti useita vuosia.


title: Pyloksen taistelu

text: Pyloksen taistelu käytiin peloponnesolaissodan aikana vuonna 425 eaa. Ateenan ja Spartan välillä.


title: Pyloksen taistelu

text: Vuoden 425 eaa. keväällä spartalaiset tekivät, kuten olivat jo monena vuonna aikaisemmin, hyökkäyksen Attikaa vastaan. Samaan aikaan he saivat sisilialaisen Messinan kaupungin kapinoimaan Ateenaa vastaan. Ateenalaiset päättivät lähettää laivaston Sisiliaan, mutta ennen sitä sen piti auttaa Demosthenesta tekemään hyökkäyksen Peloponnesokselle. Demosthenes oli päättänyt linnoittaa Pyloksen niemen josta käsin hän saattaisi hyökätä Spartan alueelle. Laivasto jatkoi matkaansa linnoituksen valmistuttua ja Demosthenes jäi Pylokselle viiden laivan kanssa.


title: Pyloksen taistelu

text: Kun spartalaiset saivat kuulla että ateenalaiset olivat linnoittaneet Pyloksen vetivät he heti takaisin armeijansa Attikasta. He lähettivät myös oman 60 laivaa käsittäneen laivastonsa piirittämään Pylosta mereltä käsin. Heti kuullessaan spartalaisten olevan matkalla Demosthenes kutsui takaisin ateenalaisen laivaston. Kun spartalaiset pääsivät Pyloksen luokse lähettivät he Epitadaan ja 440 hopliittia nousemaan maihin Pyloksen lähellä olevalle Sfakterian saarelle. Spartalaiset yrittivät hyökätä laivastonsa kanssa Pylosta vastaan, mutta heidät lyötiin takaisin. Pian tämän jälkeen ateenalainen laivasto palasi Pylokselle.


title: Pyloksen taistelu

text: Ateenalainen laivasto mursi helposti spartalaisten saartorenkaan ja kukisti spartalaisten laivaston. Sfakterialla olevat spartalaiset jäivät taistelun jälkeen itse saarroksiin. Spartalaiset näkivät tilanteen mahdottomaksi ja pyysivät ateenalaisia neuvottelupöydän ääreen. Neuvottelut eivät kuitenkaan johtaneet minkäänlaisiin tuloksiin ja lopulta ateenalaiset hyökkäsivät Sfakterialla olleiden spartalaisten kimppuun. Sfakterian taistelussa ateenalaiset ottivat vangiksi 292 spartalaista hopliittia.


title: Värintoistoindeksi

text: Värintoistoindeksi (lyhenne CRI, englanniksi "colour rendering index") eli Ra-indeksi on suure, jolla mitataan valonlähteen kykyä toistaa värejä verrattuna vertailuvalonlähteeseen.


title: Värintoistoindeksi

text: Värilämpötilaltaan alle 5000 kelvinin valonlähteitä verrataan Planckin säteilijään, mustaan kappaleeseen, kun taas yli 5000 kelvinin valonlähteitä verrataan standardoituun luonnonvaloloisteputkeen (D65). Päivänvalon värintoistoindeksi on 89, kun vertailuvalonlähde on Planckin säteilijä. Hehkulampun värintoistoindeksi on samoin 89 verrattuna päivänvaloon. Tämä on yksi syy, minkä vuoksi on alettu kehitellä uusia värintoistoindeksin mittausmenetelmiä.


title: Värintoistoindeksi

text: Värintoistoindeksi ilmoitetaan lukuna asteikolla nollasta sataan, missä 0 tarkoittaa täysin monokromaattista valoa, jossa värit eivät toistu lainkaan, ja 100 täysin jatkuvaspektristä valoa eli täydellistä värintoistoa. Värintoistoindeksi ei ilmoita valon väriä, vaan sen ilmoittaa värilämpötila.


title: Värintoistoindeksi

text: Värintoistoindeksi määritetään vertaamalla kahdeksan eri värin toistumista referenssivalossa ja tarkasteltavassa valossa. Kunkin värin kohdalla mitataan ero sijoittumisessa väriavaruuteen. Värintoistoindeksi on siis objektiivinen, ei subjektiivinen suure. Poikkeamista lasketaan neliöllinen keskiarvo. Vain yhden värin suuri poikkeama ei laske värintoistoindeksiä paljoa, ongelmaksi muodostuu epätasaisen spektrin omaavat valonlähteet mm. valkoinen ledi.


title: Värintoistoindeksi

text: Valo, jonka värintoistoindeksi on yli 80, koetaan yleensä varsin luonnolliseksi. Indeksiltään alle 70:n jäävä valo taas koetaan luonnottomaksi tai värittyneeksi, tai jotkin tietyt kohteet näyttävät valossa omituisilta. Valo- tai videokuvauksessa käytettävän valonlähteen värintoistoindeksin on yleensä syytä olla vähintään 90. Yleisistä valonlähteistä hehkulampuilla, jotka ovat likimäärin mustia kappaleita, on värintoistoindeksi 100, samoin kuin auringonvalolla. Teollisuus- ja liikennevalaisimien värintoistoindeksit ovat usein 20–60 (matalapainenatriumlampulla 0). Tavallisten loisteputkien värintoistoindeksit ovat jopa 80–85.


title: Värintoistoindeksi

text: Värintoistoindeksin ei nykyään katsota tyydyttävästi mittaavan uusien valonlähteiden, kuten parannettujen loisteputkien ja muiden purkauslamppujen sekä valkoisten ledien subjektiivisia ominaisuuksia, joten kansainvälinen valaistuskomissio CIE valmistelee parhaillaan uutta, tarkempaa menetelmää.


title: Savirakentaminen

text: Savirakentamisella tarkoitetaan saven käyttöä asuin- ja muiden rakennusten materiaalina. Pelkän savi-hiekkaseoksen käyttöä kutsutaan massiivisavirakentamiseksi. Savi-olkiseoksen käyttöä kutsutaan kevytsavirakentamiseksi. Savirakentamiseen liittyy myös olkipaalirakentaminen eli suorakaiteen muotoisten olkipaalien käyttö seinien rakennusaineena. Olkipaalit päällystetään yleensä savirappauksella. Olkipaalirakentaminen on huomattavasti helpompaa kuin kevytsavirakentaminen, jossa oljen ja saven sekoittaminen on työlästä ja saven ja oljen sekoitussuhde vaikuttaa lämmöneristävyyteen.


title: Huhtamo

text: Huhtamo on kylä Huittisten kaupungissa, Vampulan, Punkalaitumen ja Alastaron rajalla. Huhtamon alueen pinta-ala on noin 34 neliökilometriä. Kylällä toimii vielä tällä hetkellä muun muassa pankki ja kirkko, mutta elinkeinorakenteeseen on tulossa muutoksia, sillä Huhtamon ikärakenne on muuttumassa, kun nuoret muuttavat opiskelun ja työn perässä isompiin kaupunkeihin. Kylällä toimi pitkän aikaa myös alakoulu, mutta se lakkautettiin Huittisten kaupungin rahapulan vuoksi. Kyläkauppa ja säästöpankki lopetettu, ja Osuuspankki lopetti asiamiespostipalvelut.


title: Huhtamo

text: Huhtamo on maastoltaan monipuolista aluetta. Ilmiönsuo kuuluu suurimmalta osin Huhtamoon. Kylän "läpi" kulkee soraharju (Huhtamonkangas-Kankaanpäänharju), joka on myös merkittävää pohjavesialuetta.


title: Huhtamo

text: Huhtamossa toimii aktiivisesti järjestö, Huhtamon Nuorisoseura, jonka toimintaan kuuluu muun muassa miesten jalkapalloa Satakunnan 4. divisioonassa, joka perjantai järjestettävä bingo Honkapirtillä, ja myös tyttö-jalkapallo on vahvalla pohjalla.


title: Huhtamo

text: Kylälle on suunnitteilla myös laavu ja näkötorni.


title: Huhtamo

text: Huittisissa kylien ulkopalstat tunnettiin ”maakuntina”, jollainen oli myös Huhtamon seutu. Ne olivat ikivanhoja takamaita, kylien ja yksityisten talojen eräpalstoja. Seudulle syntyi 1800-luvun alkupuolella kaksi maakirjataloa, Kalliokorven yksinäistalo Jylhänmaalle ja Riesolan Riihikoski Kodisjoenmaalle.


title: Huhtamo

text: Kun Huittisten takamaat muuttuivat torppariasutukseksi, ruvettiin 1860-luvulla tekemään Huhtamon tietä, joka paikoin oli kärryillä ajettavassa kunnossa. Huhtamon kangas tarjosi hiekanottopaikan tietyölle. 1900-luvun alkuvuosikymmenet olivat kehityksen aikaa. Huhtamon kulmakunnalle valmistui koulurakennus vuonna 1908 Oskar Lydéniltä vuokratulle tontille. Koulun ensimmäinen opettaja oli Frans Fredrik Punovuori, ja hänestä tuli pitkäaikainen opettaja, vuoteen 1945 asti. Punovuoren aloitteesta ovat saaneet alkunsa monet Huhtamoa kehittäneet toimenpiteet, ja ne ovat tänäkin päivänä nähtävillä. Loimaalta tullut liikemies Kustaa E. Rantanen oli myös mukana Huhtamon kehitystyössä.


title: Huhtamo

text:
Punovuori ja Rantanen panivat alkuun vuonna 1911 Huhtamon kulmakunnan itsenäistymishankkeen. Alueeseen olisi kuulunut osia Punkalaitumesta ja Alastarosta. Uuden seurakunnan ja kirkon keskuspaikaksi olisi muodostunut Kouvolan kylä eikä Huhtamon Jylhänkangas. Huhtamon kunnassa olisi ollut 1750 asukasta, ja alue olisi ollut kooltaan noin sata neliökilometriä. Asia kuitenkin raukesi, kun alueen kunnat, tuomiokapituli ja lääninhallitus vastustivat asiaa, ja senaatti hylkäsi kulmakuntalaisten hakemuksen vuonna 1917.
Seurakuntahuoneyhdistys oli kuitenkin perustettu vuoden 1911 lopussa, ja Huhtamon kirkko valmistui 1928. Kirkon vihkiäiset pidettiin 1929.


title: Huhtamo

text: Pankkitoiminnan aloitti 1909 Frans Punovuori. Punovuori itse toimi ensimmäisenä kassanhoitajana 27 vuotta. Pankki toimi kansakoulun tiloissa. Kruununvoudin papereissa pankki sijaitsi Huittisten pitäjän Löysälän kylän Huhtamon metsäseudulla. Opettaja Punovuori ehdotti vuonna 1910, että Huhtamoon pitäisi saada Huittisten Osuuskaupan sivumyymälä. Osuuskaupan hallitus otti kuitenkin kielteisen kannan esitykseen. Myymälä saatiin lopulta muutamaa vuotta myöhemmin vuonna 1916. Huhtamossa oli parhaimmillaan 1950-luvulla viisi kauppaa. Autokalusto oli vielä vähäistä, joten tarvikkeet hankittiin lähikaupasta. Ensimmäinen postivuoro saatiin Alastaron kautta neljästi viikossa. Huittisten Telefooni oy:n ensimmäinen sivukeskus perustettiin vuonna 1911 Huhtamoon, kun kahdeksan osakasta ilmoittautui puhelimen käyttäjiksi. Kustaa Rantanen perusti Ilmiönmaahan 1907 yksityisen turvepehkutehtaan, jonka yhteydessä oli mylly ja sahaliike.


title: Huhtamo

text: Ensimmäisen maailmansodan päätyttyä Suomi oli itsenäistynyt. Maanomistusoloissa tapahtui suuria muutoksia, kun torpparit itsenäistyivät. Peltoa raivattiin lisää, karjatalous vahvistui ja rakennustoiminta elpyi. Seuraava todellinen uusjako tapahtui toisen maailmansodan jälkeen. Maa-alueiden luovuttamisen seurauksena Karjalan siirtoväen oli asetuttava asumaan uusille asuinsijoilleen, joista yksi oli Huhtamo. Uudet asukkaat tulivat pääosin Sakkolasta ja Pyhäjärveltä. Siirtoväki oli maatalousväestöä, ja uusia maatiloja perustettiin 22. Uudet tilat muodostuivat entisistä tiloista luovutetuista alueista. Väkiluvussa tapahtui lähes sadan asukkaan lisäys. Yhteistyö siirtoväen ja alueen valtaväestön kesken sujui alusta lähtien kitkattomasti.


title: Norbert Elias

text: Norbert Elias (22. kesäkuuta 1897 Breslau – 1. elokuuta 1990 Amsterdam) oli saksanjuutalainen sosiologi, joka työskenteli Amsterdamissa. Hänen sivilisaatioprosessia käsittelevä pääteoksensa "Über den Prozess der Zivilisation" ilmestyi vuonna 1939.


title: Norbert Elias

text: Elias tutki muun muassa hoviyhteisöjä. Hän loi oman sivilisaatioteorian, jonka mukaan sivilisaation perusta on ulkoisen pakon sisäistäminen väestön keskuudessa. Teoria on tullut tunnetuksi 1970-luvulta lähtien.


title: Norbert Elias

text: Elias opetti Heidelbergin yliopistossa 1924–1929 ja Frankfurtin yliopistossa 1930–1933. Kansallissosialistien valtaannousun myötä hän pakeni Ranskaan ja asettui vuonna 1935 Englantiin, missä hän asui vuoteen 1975 saakka. Vuosina 1954–1962 hän opetti Leicesterin yliopistossa ja 1962–1964 Ghanan yliopistossa.


title: Reininmaa

text: Reininmaa () on Reinjokea läntisessä Saksassa ympäröivän alueen yleisnimitys. Perinteisesti Reininmaa käsittää Reinin keskisen juoksun sillä matkalla, jolla joen molemmat rannat ovat Saksan maaperää. Reininmaasta tuli poliittinen käsite vuoden 1815 ja Wienin kongressin jälkeen, kun suuri osa alueesta liitettiin Preussiin nimellä "Reinin provinssi" (saks. "Rheinprovinz"), josta alueesta sittemmin käytettiin nimitystä "Reinin Preussi" (saks. "Rheinpreußen"). Vaikkei Reininmaa ole ollut hallinnollinen yksikkö vuoden 1945 jälkeen, on se säilynyt Saksan osavaltioiden Rheinland-Pfalz ja Nordrhein-Westfalen nimissä. Suurin osa molemmista osavaltioista sekä myös Saarland kuuluivat aiemmin Reininmaahan.


title: Reininmaa

text: Reininmaa tarkoittaa nykyään yleensä sitä aluetta, joka ensimmäisen maailmansodan jälkeen miehitettiin, ja myöhemmin demilitarisoitiin Versailles’n rauhassa 1919. Reininmaahan kuuluivat Saksan kaikki Reinin länsipuoliset alueet sekä Reinin itäpuoleltakin 50 kilometrin levyinen vyöhyke, mukaan lukien Ruhrin teollisuusalue; nämä vastasivat ympärysvaltojen sodan päättyessä 1918 miehittämiä alueita. Reininmaa oli alkuvaiheessa Ranskan, Yhdistyneen kuningaskunnan, Yhdysvaltain sekä Belgian miehittämä, ja sen tehtävä oli toimia puskurivyöhykkeenä Saksan mahdollisten uusien hyökkäysten varalta. Lisäksi alueen asettamisella voittajavaltioiden valvontaan pyrittiin varmistamaan Saksan sotakorvausten maksu.


title: Reininmaa

text: Alun perin tarkoituksena oli, että länsivallat vetäytyisivät Reininmaasta 15 miehitysvuoden jälkeen 1935, minkä jälkeen alue pysyisi demilitarisoituna. Vuonna 1920 pienehkö alue Reininmaan länsiosasta liitettiin Belgiaan, samana vuonna historiallisesti Lothringeniin (Lorraine) kuuluva Saarland otettiin Kansainliiton valvontaan osaksi Ranskaa. Varsinaisen Reininmaan miehitys lopetettiin 1930, koska länsivallat olivat tyytyväisiä Weimarin tasavallan rauhanomaiseen politiikkaan. Kuitenkin Adolf Hitlerin ja kansallissosialistisen puolueen noustua valtaan Saksassa vuonna 1933 tilanne muuttui. Natsit aloittivat pian suurimittaisen asevarustelun ja saivat huomattavaa kannatusta myös Reinin länsirannalla. Vuoden 1935 kansanäänestyksen seurauksena Saarland liittyi takaisin Saksaan, minkä Hitler tulkitsi tuen osoitukseksi natsien politiikalle. Seuraavan vuoden alussa Hitler katsoi poliittisen tilanteen sopivaksi uhkapelille, ja miehitti Reininmaan 7. maaliskuuta 1936 rikkoen näin avoimesti Versailles’n rauhansopimusta vastaan. Ranska halusi estää Hitlerin aikeet, muttei saanut pyrkimyksilleen tukea muilta länsivalloilta, jotka pitivät Reininmaan miehitystä Saksan sisäisenä asiana. Tässä tilanteessa Ranska ei halunnut toimia yksin, vaikka Saksan vielä melko vaatimaton armeija olisikin tässä vaiheessa ollut helppo torjua. Yhdistyneen kuningaskunnan näin aloittama myöntyväisyyspolitiikka suhteessa natsi-Saksaan johti lopulta toiseen maailmansotaan vain 3,5 vuotta myöhemmin.


title: Reininmaa

text: Toisen maailmansodan loppuvaiheessa länsiliittoutuneiden etenevät armeijat pääsivät Reininmaan rajoille syksyllä 1944. Reininmaa valloitettiin helmi–maaliskuussa 1945, minkä jälkeen Yhdistyneen kuningaskunnan ja Yhdysvaltain joukot pääsivät viimein ylittämään Reinjoen. Sodan jälkeen Reininmaa lakkasi olemasta poliittisena käsitteenä. Saarland siirtyi jälleen Ranskan valvontaan, ja sille tarjottiin myöhemmin itsenäisyyttä, jonka Saarin alue kuitenkin hylkäsi vuoden 1954 kansanäänestyksessä ja liittyi takaisin Saksaan 1957. Välittömästi sodan loputtua Saksa jaettiin miehitysvyöhykkeisiin, jolloin Reininmaan eteläosa tuli kuulumaan Ranskan ja pohjoisosa Yhdistyneen kuningaskunnan vyöhykkeeseen. Näistä tehtiin vähän myöhemmin osavaltioita, kun länsivaltojen miehitysvyöhykkeet yhdistettiin Saksan liittotasavallaksi.


title: Kastu

text:
Kastu on Turun kaupunginosa, joka sijaitsee noin kaksi kilometriä keskustasta pohjoiseen, Tampereen valtatien ja Raunistulan puistotien välissä. Pohjoisessa Kastu rajoittuu Kaerlan Takakirveeseen. Kaupunginosassa on panostettu viihtyvyyteen ja palveluihin keskustan lähellä. Siellä ei ole teollisuutta.
Kastu on kuulunut 1950-luvulla Maarian kuntaan, ja lähistöllä on edelleenkin vanhaan emo-kuntaan liittyviä nimiä, kuten Maarian kirkko ja Maarian VPK.


title: VOR

text: Lyhenne VOR voi tarkoittaa seuraavia:


title: Moe Szyslak

text: Morris "Moe" Lester Szyslak on kuvitteellinen henkilö piirrossarjassa "Simpsonit". Hän on Springfieldissä sijaitsevan baarin, Moen kapakan ("Moe's Tavern", ”Moen taverna”) omistaja ja ainoa työntekijä. Moen kapakka on sarjan päähenkilön Homer Simpsonin kantapaikka. Moen ääninäyttelijä on Hank Azaria. Hahmon ensiesiintyminen oli jo 1. tuotantokauden ensimmäisessä jaksossa ”Joulurauha”.


title: Moe Szyslak

text: Perheetön Moe kuvataan usein yksinäisenä ja surkeana miehenä, jolla ei ole muita ystäviä kuin baarinsa kanta-asiakkaat Homer, Barney, Lenny ja Carl. Moella on vaikeuksia löytää naisseuraa, sillä häntä pidetään rumana ja vastenmielisenä. Moe on useasti yrittänyt muuttaa kapakkansa nuhruisesta kulmabaarista joksikin hienommaksi paikaksi nostaakseen omaa statustaan, mutta tämä on aina päättynyt vastoinkäymiseen. Hän hankkii usein lisätuloja monenlaisilla laittomilla ja eriskummallisilla hämärähommilla. Moe tunnetaan myös kiivaasta luonteestaan, joka tulee ilmi varsinkin Bart Simpsonin soittaessa pilasoittoja hänen kapakkaansa. Moen itsetuhoisuus, omituinen käyttäytyminen, hämäräperäinen tausta sekä ainainen epäonnistuminen naissuhteissa ovat sarjan toistuvia vitsejä.


title: Moe Szyslak

text: Moe nähdään lähes aina pukeutuneena tummansiniseen esiliinaan ja kauluspaitaan. Hänellä on usein pieni rusetti.


title: Moe Szyslak

text: Simpsonien luojan Matt Groeningin mukaan Moen esikuvana on stand up -koomikko Rich Hall. Ääninäyttelijä Hank Azarian mukaan Moen ääni oli alkujaan hänen imitaationsa näyttelijä Al Pacinon puhetavasta ja hahmon on tarkoitus puhua New Yorkin Queensin murteella. "Simpsonien" hahmoista Moella on ollut sarjan aikana kuudenneksi eniten dialogia, sivuhahmoista toiseksi eniten johtaja Burnsin jälkeen.


title: Moe Szyslak

text: Moen kapakka on epäsiisti sekä vaatimattoman ja menneisyyteen jämähtäneen oloinen, mutta se on vakioasiakkaidensa suosiossa. Moen kapakalla on kuusi kanta-asiakasta: Homer, Barney, Lenny ja Carl sekä kaksi muuta miestä, jotka yleensä nähdään vain notkumassa taustalla. Moe on joskus kutsunut silmälasipäistä miestä nimellä Sam ja oranssitakkista nimellä Larry. Moen tarjoilemien juomien hinta-laatu-suhteen vihjaillaan olevan kyseenalainen ja eräiden jaksojen mukaan hänellä ei edes ole anniskelulupaa, ainakaan voimassa olevaa tai aitoa sellaista. Useimmiten hän tarjoilee Duff-merkkistä olutta.


title: Moe Szyslak

text: Moe on vuosien varrella muuttanut kapakkansa muun muassa trendiyökerhoksi, perheravintolaksi ja homobaariksi, saavuttaen usein hetkellisesti menestystä ennen syystä tai toisesta aiheutuvaa romahdusta ja paluuta vanhaan. 3. kauden jaksossa ”Homerin tuliliemi” baari oli konkurssin partaalla, mutta nousi hetkelliseen menestykseen Homerin keksimän drinkkireseptin ansiosta. Kun Moe ei suostunut jakamaan menestystä Homerin kanssa, Homer paljasti julkisesti drinkin salaisen ainesosan, minkä jälkeen baarin suosio loppui jäljittelijöiden tulvaan.